GBE BUBU Afrikaans Albanian Amharic Arabic Armenian Aymara Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hmong (Ɣi) Hungarian Igbo Iloko Indonesian Isoko Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe Mizo Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tshiluba Tsonga Turkish Twi Ukrainian Umbundu Urdu Venda Vietnamese Wallisian Wayuunaiki Wolaita Xhosa Zande Zulu\n“Nu sia nu si dim nèle la, wò ya gblɔe nam ko ado dzidzɔ nam be mawɔe na wò.” Asesẽ be nàgblɔ nya sia na ame aɖe si menya o alo ame aɖe si menye xɔ̃wò o. Gake, masesẽ na wò kura be nàgblɔ nya sia na xɔ̃wò vevi aɖe o. Xɔlɔ̃ veviwo tea ŋu wɔa nu si wo xɔlɔ̃wo di la na wo faa.\nBiblia gblɔ be Yehowa wɔa nu si wòkpɔ be ana ye subɔlawo nakpɔ dzidzɔ la na wo edziedzi. Le kpɔɖeŋu me, Fia David si nye Yehowa xɔlɔ̃ la gblɔ be: “Yehowa, nye Mawu, wò nukunu kple wò tamesusu, siwo nèɖe fia ɖe mía ŋu la, sɔ gbɔ, . . . womele xexlẽ me o.” (Psalmo 40:6) Gawu la, Yehowa wɔ nu geɖe siwo na dzi dzɔa ame siwo mekpɔ dze sii gɔ̃ hã o. Etsɔ ‘nuɖuɖu kple dzidzɔ yɔa woƒe dziwo me fũu.’—Dɔwɔwɔwo 14:17.\nMíetsɔa dzidzɔ wɔa nu na ame siwo míelɔ̃ hedea bubu wo ŋu\nEsi wònye be Yehowa wɔa nu si doa dzidzɔ na amewo ta la, susu le eme be ame siwo di be yewoanye Mawu xɔlɔ̃wo la nawɔ nu si ado ‘dzidzɔ na eƒe dzi.’ (Lododowo 27:11) Gake nu ka koŋue nàwɔ atsɔ ado dzidzɔ na Mawu? Biblia ɖo eŋu be: “Migaŋlɔ nyuiwɔwɔ kple nunana ame bubuwo be o, elabena nenem vɔsa siawo dzea Mawu ŋu ŋutɔ.” (Hebritɔwo 13:16) Ðe esia fia be nyuiwɔwɔ kple nunana amewo koe nye nu siwo hiã be míatsɔ ado dzidzɔ na Mawua?\nBiblia gblɔ be: “Ne xɔse mele ame si o la, mate ŋu adze eŋu nyuie o.” (Hebritɔwo 11:6) Eɖe dzesi be esi “Abraham xɔ Yehowa dzi se” megbee “wova yɔe be Yehowa xɔlɔ̃.” (Yakobo 2:23) Yesu Kristo hã te gbe ɖe edzi be hafi Mawu nayra mí la, ele be ‘míaxɔ Mawu dzi ase.’ (Yohanes 14:1) Ke aleke nàwɔ be xɔse si dim Mawu le tso ame siwo wòdzea xɔlɔ̃e la si nasu asiwò? Gbã la, ele be nàsrɔ̃ eƒe Nya, Biblia la edziedzi. Esia akpe ɖe ŋuwò “eƒe lɔlɔ̃nu ŋuti sidzedze vavãtɔ” nasu asiwò ale be ‘nàdze eŋu bliboe.’ Eye ne èna sidzedze vavã si ku ɖe Yehowa ŋu le asiwò sum, eye nènɔa agbe ɖe eƒe mɔfiame dzɔdzɔeawo nu la, wò xɔse asẽ ŋu ɖe edzi, eye eya hã anɔ tetem ɖe ŋuwò kplikplikpli.—Kolosetɔwo 1:9, 10.\nAgbenɔnɔmɔ Bubu Aɖeke Megali Si Nyo Wu Esia O\nWɔ nu etɔ̃ siwo ana nàdze xɔlɔ̃ Mawu be nàkpɔ dzidzɔ.\nTame Kae Mawu Ðo Ðe Nye Agbe Ŋu?\nÐe wòhiã be nàkpɔ dzesi tɔxɛ alo axɔ yɔyɔ tɔxɛ aɖe hafi anya tame si Mawu ɖo ɖe wò agbe ŋua? Kpɔ ale si Biblia ɖo eŋui ɖa.


Aɖo aʋakɔ ɖa, wòava gblẽ kɔ ɖo na mɔ̃ sesẽ kɔkɔe la, woatsi gbesiagbe vɔsa nu, eye woaɖo ŋunyɔnu, si teƒe mekɔ o la anyi.\nTso ɣeyiɣi, si dzi wotsi gbesiagbe vɔsa nu, eye wodo ŋunyɔnu, si teƒe mekɔ o anyi la, le ŋkeke akpe ɖeke alafa eve kple blaasieke.\n5 Mose 22:5\nNyɔnua ɖeke megado ŋutsuwu o, eye ŋutsua ɖeke megado nyɔnuwu o; elabena amesi wɔ nusia la, enye ŋunyɔnu na Yehowa, wò Mawu la.\n5 Mose 23:18\nGboloa ɖeke meganɔ Israel-vinyɔnuwo dome o, eye Israel-viŋutsua ɖeke meganye ahasitɔ o.\n5 Mose 24:4\nekema ŋutsu gbãtɔ, si nyae la, mekpɔ mɔ agaɖee woazu srɔ̃ o, elabena wodo ŋunyɔe. Ŋunyɔnu wònye le Yehowa ŋku me, eyata megahe vɔ̃ va anyigba, si Yehowa, wò Mawu, le na wò ge wòanye wò domenyinu la dzi o.\nMigasa nuɖuvɔ alakpatɔ azɔ o, dzudzɔdonu nyɔŋu wònye nam. Dzinu yeyewo, dzudzɔgbewo kple gbeƒẽɖeɖe takpegbewo la, nyemate ŋu ado dzi atsɔ alakpa kple takpekpewo o!\n3 Mose 7:18\nEye ne amea ɖe aɖu eƒe akpedavɔsalã le ŋkeke etɔ̃agbe la, womagaxɔe nɛ o, eye womabui na amesi sa vɔ la o; lã makɔmakɔ wòanye, eye amesi aɖu eƒe ɖe la, fɔɖiɖi la anɔ edzi.\nNuɖanu amebatɔ enye ŋunyɔ na Yehowa; ke nudanu blibo dzea eŋu.\nAmesiwo si alakpadzi le la, ŋunyɔ wònye na Yehowa; ke amesiwo fɔɖiɖi mele woƒe zɔzɔme ŋu o la, ƒe nu nyea eŋu.\nAlakpanuyiwo nye ŋunyɔ na Yehowa; ke amesiwo wɔa nuteƒe ƒe nu nyoa eŋu\nAme vɔ̃ɖiwo ƒe vɔsa enye ŋunyɔ na Yehowa: ke nuteƒewɔlawo ƒe gbedodoɖa dzea eŋu.\nTameɖoɖo vɔ̃ɖi enye ŋunyɔ na Yehowa; ke nya dzeto dzana le eŋku me.\nDadalawo katã nye ŋunyɔ na Yehowa. Mine mítso gbe; ne woahagbe tohehe na wo fi!\nAmesi tso afia nyui na ame vɔ̃ɖi kple amesi bu fɔ ame dzɔdzɔe la, ŋunyɔ woa kple eve la siaa wonye na Yehowa.\nNudakpe eve ƒomevl kple nudotree eve ƒomevi la, ŋunyɔ woa kple eve la siaa wonye bia Yehowa.\nNudakpe eve ƒomevi enye ŋunyɔ na Yehowa: nuɖanu amehatɔ menyo o.\nAmesi ɖe to ɖa, be yemase se o la, eƒe gbedodoɖa ke hã nye ŋunyɔ.\nEye nusianu, si nye nu makɔmakɔ kple amesiwo wɔa ŋunyɔnuwo, eye wokaa aʋatso la, womele yiyi ge ɖe eme o, negbe amesiwo woŋlɔ ɖe Alẽvi la ƒe agbegbalẽa me la koe.\nKe gbesigbe miakpɔ aƒedo ƒe ŋunyɔnu, si nyagblɔɖila Daniel gblɔ ɖi la, wòanɔ tsitre ɖe afisi mele nɛ be, wòatsi tre ɖo o la — amesi le exlẽm la, nèse egɔme — ekema amesiwo le Yudea la, nasi ayi towo dzi;\nAzɔ ne míakpɔ aƒedo ƒe ŋunyɔnu, si wogblɔ ɖi to nyagblɔɖila Daniel dzi la, anɔ tsitre le kɔkɔeƒea la (amesi le exlẽm la, nèse egɔme),\n3 Mose 20:12-13\n Ne amea ɖe dɔ viaŋutsu srɔ̃ gbɔ la, woawu wo kple eve la; elabena ŋukpenanu vɔ̃ɖi wowɔ, eye woa ŋutɔwoe ɖe hlɔ̃fe. Ne ŋutsua ɖe do ŋutsu gbɔ, abe alesi wodɔa nyɔnu gbɔe ene la, ekema woa kple eve wowɔ ŋunyɔnu; ele be, woawu wo, woa ŋutɔwoe ɖe hlɔ̃fe.\n Nu ade Yehowa lé fui, eye adadrelia nye ŋunyɔ na eƒe luʋɔ: dadaŋkuwo, aʋatsoɖe kple asi, siwo kɔa nu maɖifɔ ɖi, dzi, si ɖoa tame gbegblẽ, afɔ, siwo tsɔna ɖe vɔ̃ ŋu, amesi ɖua aʋatsoɖasefo hedaa alakpa, kpakple amesi dea dzre nɔviwo dome. Vinye, dzra fofowò ƒe sedede do, eye megagblẽ dawò ƒe nufiame ɖi o.


Ʋɔnudrɔ̃lawo 12 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Huallaga Huánuco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nAʋawɔwɔ kple Efrayimtɔwo (1-7)\nSibolet ƒe dodokpɔa (6)\nƲɔnudrɔ̃la Ibzan, Elon kple Abdon (8-15)\n12 Azɔ Efrayim ŋutsuwo kpe ta, eye wotso tɔ la va Zafon,* eye wogblɔ na Yefta be: “Nu ka ŋuti nètso tɔ yi ɖawɔ aʋa kple Amonitɔwo, gake mèyɔ mí be míayi kpli wò o?+ Míatɔ dzo wò aƒe ɖe dziwò.” 2 Ke Yefta gblɔ na wo be: “Nye kple nye dukɔ míekpe aʋa dziŋɔ aɖe kple Amonitɔwo. Meyɔ mi be miava kpe ɖe ŋunye, gake mieva ɖem le wo si me o. 3 Esi mekpɔe be miegbɔna xɔxɔ ge nam o la, meɖoe be matsɔ nye agbe ade afɔku me* ahaho ɖe Amonitɔwo ŋu,+ eye Yehowa tsɔ wo de asi nam. Ke nu ka tae mieva egbea be miawɔ aʋa kplim?” 4 Enumake Yefta ƒo Gilead+ ŋutsuwo katã nu ƒu, eye wowɔ aʋa kple Efrayim; eye Gilead ŋutsuwo ɖu Efrayimtɔ siwo gblɔ be, “Mi Gileadtɔ siwo le Efrayim kple Manase la, sisilawo koe mienye tso Efrayim” la dzi. 5 Gileadtɔwo va xe mɔ le Yordan tɔtsoƒewo+ le Efrayim ŋgɔ; eye ne Efrayim ŋutsuwo si va yina la, wogblɔna be, “Mina matso tɔ la”; eye Gilead ŋutsuwo biaa wo dometɔ ɖe sia ɖe be, “Efrayimtɔe nènyea?” Ne eɖo eŋu be, “Ao!” la, 6 wogblɔna nɛ be, “Taflatsɛ, gblɔ be Sibolet.” Ke egblɔna be, “Zibolet,” elabena metea ŋu yɔa nyaa nyuie o. Eye wolénɛ wuna ɖe Yordan tɔtsoƒe la. Ale Efrayimtɔ akpe blaene vɔ eve tsi yi nu ɣemaɣi. 7 Yefta drɔ̃ ʋɔnu na Israel ƒe ade; emegbe Yefta, Gileadtɔ la ku, eye woɖii ɖe wo dedu me le Gilead. 8 Le eyome la, Ibzan si tso Betlehem drɔ̃ ʋɔnu na Israel.+ 9 Viŋutsu blaetɔ̃ kple vinyɔnu blaetɔ̃ le esi. Ena vianyɔnuawo yi ɖaɖe ŋutsu siwo tso hlɔ̃ bubuwo me, eye wòna wokplɔ nyɔnu blaetɔ̃ vɛ na viaŋutsuwo woɖe. Edrɔ̃ ʋɔnu na Israel ƒe adre. 10 Emegbe Ibzan ku, eye woɖii ɖe Betlehem. 11 Le eyome Elon, Zebulontɔ la, drɔ̃ ʋɔnu na Israel. Edrɔ̃ ʋɔnu Israel ƒe ewo. 12 Emegbe Elon, Zebulontɔ la ku, eye woɖii ɖe Aiyalon le Zebulon-nyigba dzi. 13 Le eyome la, Abdon, Piratontɔ Hilel vi, drɔ̃ ʋɔnu na Israel. 14 Viŋutsu blaene kple tɔgbuiyɔvi blaetɔ̃ le esi, eye wodoa tedzi blaadre. Edrɔ̃ ʋɔnu na Israel ƒe enyi. 15 Emegbe Abdon, Piratontɔ Hilel vi la ku, eye woɖii ɖe Piraton le Efrayim-nyigba dzi le Amalektɔwo+ ƒe to la dzi.\n^ Agate ŋu afia, “wotso tɔ le dziehe gome.”\n^ Alo, “matsɔ nye luʋɔ aɖo nye asiƒome.”


Psalmowo 39 - Holy Bible [Ewe Bible 1913] - (Psa 39)\nMebe: Malé ŋku ɖe nye zɔzɔme ŋu, ne nyemagawɔ nuvɔ̃ kple nye aɖe o; made ga nye nu, ŋkeke alesi ame vɔ̃ɖi la gale ŋkunye me ko.\nDoɖoe zi le ŋunye klenee, eye mezi ɖoɖoe le dzɔgbenyuiewo ŋu, ke nye vevesesewo do gã ɖe dzi.\nNye dzi xɔ dzo ɖe dɔme nam; ne mele tame susum la, dzo la flana. Metsɔ nye aɖe le nu ƒom be:\nYehowa, na manya nye nuwuwu kple alesi nye ŋkekewo ƒe dzidzeme le; na madze si ɣesiɣi nunye ava yi!\nKpɔ ɖa, èwɔ nye ŋkekewo wonye asi ƒe kekeme, eye nye agbenɔɣi menye naneke le ŋkuwò me o. Nyateƒe, ne amegbetɔ li ke ʋuu hã la, ƒuƒu ko wònye. Sela.\nVavã, amegbetɔ le yiyim abe vɔvɔli ene, eye ƒuƒu ŋu ko wòle zi dom ɖo; eli kɔ nu gleglegle, ke menya ameka si me wole yiyi ge ɖe o.\nAzɔ, Aƒetɔ, nuka sinu makpɔ? Wò ɖeɖe koe mele mɔ kpɔm na.\nƉem tso nye dzidadawo katã me; megatsɔm wɔ alɔmeɖenu na bometsilawo o!\nƉoɖoe zi le ŋunye, nyemeke nye nu o, elabena wòe wɔe.\nƉe wò hiãkame ɖa le ŋunye, wò asi ƒe avuwɔwɔ kplim na metsrɔ̃.\nNe ètsɔ tohehe ka mo na amegbetɔa ɖe le eƒe vodada ta la, ekema eƒe nyonyo dome agblẽ, abe agbagblaʋui ye ɖui ene. Vavãe, ƒuƒu ko amegbetɔwo katã nye! Sela.\nYehowa, se nye gbedodoɖa, nye ɣlidodo nede to me na wò, eye megazi kpi kpɔ nye aɖatsiwo o, elabena amedzro menye le gbɔwò, eye amegbɔme menye abe fofonyewo katã ene.\nƉe kɔ ɖa le ŋunye, ne magbɔ ɖe me, hafi mayi, eye nyemaganɔ anyi o!


Ðe Wòle Be Nàtrɔ Susua? | Nusɔsrɔ̃\nGbetakpɔxɔ—Tata Si Míesrɔ̃na | December 2014\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Mauritian Creole Maya Mazatec (Huautla) Mixe Mongolian Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tlapanec Totonac Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Zulu\nÐe Wòle Be Nàtrɔ Susua?\nSƆHƐ Ðasefo aɖewo ɖoe be yewoayi aɖakpɔ video aɖe. Wo tɔ sukuviwo katã nɔ nu ƒom tso eŋu henɔ gbɔgblɔm be enya kpɔ ŋutɔ. Esi woyi videoɖeƒea la, wokpɔe be ame siwo lé tu sesẽwo ɖe asi kple nyɔnu siwo medo awu le nɔnɔme nyui me o ƒe fotowoe woklã ɖe boblodoʋuƒoa dzi. Nu kae Ðasefo sɔhɛawo awɔ? Ðe woayi aɖakpɔ videoa?\nGbe sia gbe la, ehiãna be míatso nya me. Eye nyametsotso siawo ate ŋu ana mía kple Yehowa dome ƒomedodoa nasẽ ɖe edzi loo alo wòagbɔdzɔ. Ɣeaɖewoɣi la, àte ŋu aɖoe be yeawɔ nane, gake ne ègabu eŋu nyuie la, ɖewohĩ àtrɔ susu ahatso nya me be yeawɔ nu bubu. Ðe esia fia be ènye dzimevesusulaa, alo nu si le eteƒe lae nye ema nèwɔa?\nƔeyiɣi Si Me Mele Be Nàtrɔ Susu O\nMíelɔ̃ Yehowa ale gbegbe be esia ʋã mí míeɖe adzɔgbe nɛ hexɔ nyɔnyrɔ. Míedo ŋugbe be míawɔ nuteƒe nɛ, eye míedi vevie be míawɔ ɖe ŋugbedodo ma dzi. Gake míaƒe futɔ Satana Abosam awɔ eƒe ŋutete ɖe sia ɖe be yeana míadzudzɔ nuteƒewɔwɔ. (Nyaɖeɖefia 12:17) Míetso nya me be míasubɔ Yehowa ahaɖo toe. Ne míetrɔ susu la, míate ŋu abu míaƒe agbe.\nƑe 2,600 kple edzivɔ ye nye esi va yi la, Babilon Fia Nebukadnezar li sikalegba gã aɖe eye wòde se be ame sia ame nade ta agu nɛ. Woatsɔ ame si da le sea dzi la aƒu gbe ɖe kpodzo bibi aɖe me. Sadrax, Mesax kple Abed-Nego nye ɖekakpui siwo subɔa Yehowa eye womedi be yewoawɔ nu si madze eŋu o. Eya ta wogbe fia la ƒe se dzi wɔwɔ, si wɔe be wòtsɔ wo ƒu gbe ɖe kpodzoa me. Ele eme be Yehowa ɖe wo nukutɔe ya, gake woawo ŋutɔwo hã wonɔ klalo be yewoaku tsɔ wu be yewoagbe toɖoɖo Mawu.—Daniel 3:1-27.\nEmegbe la, nyagblɔɖila Daniel hã nyae be ne amewo kpɔ ye yele gbe dom ɖa na Mawu la, woatsɔ ye aƒu gbe ɖe dzatawo ƒe do me, si awɔe be yeaku ŋɔdzitɔe. Gake eyi edzi do gbe ɖa gbe ɖeka zi etɔ̃. Metrɔ eƒe susu ku ɖe Mawu vavã la subɔsubɔ ŋu o, eye Yehowa hã ɖee tso “dzatawo si me.”—Daniel 6:2-28.\nMawu subɔla siwo li egbea hã wɔa ŋugbe si wodo na Yehowa ku ɖe adzɔgbe si woɖe nɛ ŋu la dzi. Le suku ƒe wɔna aɖe me le Afrika dukɔ aɖe me la, sukuvi Ðasefo aɖewo gbe be yewomado gbe na aflaga o, eye sukutatɔwo gblɔ be yewoanya wo. Emegbe dudɔnunɔla si kpɔa agbalẽsrɔ̃nyawo gbɔ la ƒo nu na Ðasefo sukuviawo. Vɔvɔ̃ meɖo wo o, ke boŋ woɖe nu si tae womedo gbe na aflagaa o la me bubutɔe. Tso ɣemaɣi la, nya ma megado mo ɖa kpɔ o. Wodea sukua faa, eye ame aɖeke megaƒonɛ ɖe wo nu be woada le Yehowa ƒe se dzi o.\nJoseph hã to dodokpɔ me esi srɔ̃a ku kpata. Joseph ƒe ƒometɔwo lɔ̃ ɖe ameɖiɖi ƒe ɖoɖo siwo wòwɔ la dzi. Gake srɔ̃a ƒe ƒometɔwo mele nyateƒea me o, eya ta wodi be yewoade kukɔnu siwo medzea Mawu ŋu o la ɖoɖoa me. Joseph gblɔ be: “Esi meɖoe be nyematrɔ susu o ta la, wodze agbagba be yewoaƒo nya ɖe vinyewo nu; ke hã wonɔ te sesĩe. Ƒometɔwo di be yewoadɔ ŋu le nye aƒe me abe ale si woawo wɔnɛ ene. Gake megblɔ na wo be ne wodi be yewoadɔ ŋu kokoko la, ke menye nye aƒe mee woawɔe le o. Wonyae be ŋudɔdɔ mewɔ ɖeka kple nye kple srɔ̃nye ƒe dzixɔsewo o, eya ta le nyawo léle kpɔ ɣeyiɣi didi aɖe megbe la, woyi ɖadɔ ŋua le teƒe bubu.\n“Le konyifafa ƒe ɣeyiɣi sesẽ mawo me la, meɖe kuku na Yehowa be wòakpe ɖe ŋunye, ale be míaƒe ƒomea nagada le eƒe sewo dzi o. Ese nye gbedodoɖawo eye wòkpe ɖe mía ŋu míenɔ te sesĩe ɖe nyaƒoɖeamenuawo nu.” Joseph kple viawo mebui kpɔ gɔ̃ hã be yewoatrɔ susu le ale si yewoɖoe be yewoaɖo to Yehowa la ŋu gbeɖe o.\nƔeyiɣi Si Me Nàte Ŋu Atrɔ Susu\nLe ƒe 32 Kristotɔwo Ŋɔli (K.Ŋ.) la, nyɔnu aɖe si menye Israel-vi o la ɖe kuku na Yesu be wòanya gbɔgbɔ vɔ̃ ado goe le ye vinyɔnuvi me. Togbɔ be enɔ Yesu biabia dzi hã la, Yesu meɖo nya aɖeke ŋu nɛ o. Eɖe eme na eƒe nusrɔ̃lawo be: “Womedɔm ɖe ame bubu aɖeke gbɔ o, negbe ɖe Israel ƒe me alẽ búbuawo gbɔ ko.” Gake nyɔnua mena ta o, eya ta Yesu gblɔ nɛ be: “Mesɔ be woatsɔ ɖeviwo ƒe nuɖuɖu aƒu gbe ɖo ɖe avuviwo o.” Nyɔnua ɖe xɔse si gbegbe le esi fia esi wòɖo eŋu be: “Aƒetɔ, ele nenema baa; ke hã, avuviwo ɖua nuɖuɖu wuwlui siwo duduna tso woƒe aƒetɔwo ƒe kplɔ̃ dzi.” Yesu trɔ susu eye wònya gbɔgbɔ vɔ̃a do goe le via me.—Mateo 15:21-28.\nAle si Yesu lɔ̃ faa trɔ susu le afi si wòsɔ le la nye Yehowa ƒe kpɔɖeŋu sɔsrɔ̃. Le kpɔɖeŋu me, esi Israel-viwo wɔ nu vɔ̃ ɖe Yehowa ŋu hesubɔ sikanyivia la, eɖoe be yeatsrɔ̃ wo. Gake esi Mose ɖe kuku ɖe wo ta la, Yehowa lɔ̃ trɔ susu.—2 Mose 32:7-14.\nPaulo hã lɔ̃ faa trɔ susu, abe ale si Yehowa kple Yesu wɔe ene. Le eƒe dutanyanyuigbɔgblɔ ƒe mɔzɔzɔ gbãtɔ me la, Marko gblẽe ɖi. Le ema ta, Paulo megadi be yeakplɔ Marko ɖe asi le mɔzɔzɔ bubu aɖeke me o. Gake edze abe emegbe la, Paulo de dzesii be Marko trɔ eƒe nɔnɔme eye ate ŋu akpe ɖe ye ŋu geɖe. Eya ta Paulo gblɔ na Timoteo be: “Kplɔ Marko, ne mia kplii miava, elabena enye kpeɖeŋutɔ nyui aɖe nam le subɔsubɔ gome.”—2 Timoteo 4:11.\nNu kae míesrɔ̃ tso esiawo katã me? Togbɔ be Yehowa de blibo hã la, elɔ̃na trɔa susu, le esi wòlɔ̃ mí eye wònye nublanuikpɔla kple dzigbɔɖitɔ ta. Míawo ya míede blibo o, eye menye ɣesiaɣie míaƒe nuŋububu nɔa eteƒe o. Eya ta egahiã geɖe wu be míatrɔ susu ɣeaɖewoɣi. Le kpɔɖeŋu me, ale si míebua ame aɖewoe tsã la ate ŋu atrɔ ne míeva se nɔnɔme si me wole la gɔme nyuie wu.\nAte ŋu ahiã ɣeaɖewoɣi be míatrɔ susu le ale si míebua teokrasitaɖodzinuwoe ŋu. Ðewohĩ míesrɔ̃a Biblia hedea kpekpeawo, gake míele nyɔnyrɔxɔxɔ hem ɖe megbe. Alo be anya wɔ be míanye mɔɖelawo hafi, gake míele hehem ɖe megbe. Ate ŋu adzɔ be nɔviŋutsu aɖe manɔ subɔsubɔdɔwɔla alo hamemetsitsi ƒe dɔa minyam o. (1 Timoteo 3:1) Èse le ɖokuiwò me nenema kpɔa? Ðe nèkpɔe be yeate ŋu atrɔ susua? Yehowa le kpewòm be nàtsɔ agbanɔamedzi siawo ale be nàtsɔ dzidzɔ asubɔ Mawu kple ame bubuwo.\nNe ètrɔ susu la, ate ŋu anye yayra na wò\nElla, si nye Betel-ƒomea me tɔ le Afrika dukɔ aɖe me la gblɔ be: “Esi meva Betel gbã la, mese le ɖokuinye me be nyemate ŋu anɔ anyi wòadidi o. Didia nɔ menye be masubɔ Yehowa kple luʋɔ blibo, ke hã mía kple nye ƒomea me tɔwo dome nɔ kplikplikpli ŋutɔ. Le gɔmedzedzea la, mesusu wo ŋutɔ! Gake ame si mía kplii míenɔ xɔ me la de dzi ƒo nam, eya ta meɖoe be manɔ anyi. Le Betel nɔnɔ ƒe ewo megbe la, meva di be mayi edzi asubɔ le afi ma ɣeyiɣi didi si mate ŋui, ale be mate ŋu asubɔ nɔvinyewo to dɔ si wode asi nam le Betel la wɔwɔ me.”\nƔeyiɣi Si Me Wòle Be Nàtrɔ Susu\nƔeaɖewoɣi la, eva hiãna kokoko be míatrɔ susu. Le kpɔɖeŋu me, Kain ʋã ŋu nɔvia eye wòbi “dzi ŋutɔ.” Mawu kpɔe be Kain le nu gbegblẽ aɖe wɔ ge, eya ta exlɔ̃ nui be wòaɖu eƒe dzikua dzi. Mawu gblɔ na Kain be “nu vɔ̃ de xa ɖe ʋɔtru nu” nɛ. Gake le esi teƒe be Kain natrɔ eƒe susu kple eƒe nɔnɔme la, edo toku Mawu ƒe nuxlɔ̃amea. Nublanuitɔe la, Kain va wu nɔvia!—1 Mose 4:2-8.\nAleke nuwo anɔ na Kain ne ɖe wòtrɔ susu?\nMíate ŋu asrɔ̃ nu tso nu si dzɔ ɖe Fia Uziya dzi hã me. Tsã la, eɖo to Yehowa, eye wònɔ ƒomedodo nyui me kplii. Gake nublanuitɔe la, eva do eɖokui ɖe dzi. Eyi gbedoxɔa me be yeado dzudzɔ evɔ nunɔlawo koe wɔa dɔ ma hafi. Nunɔlaawo xlɔ̃ nui, gake metrɔ susu o. Uziya “do dɔmedzoe” eye wòdo toku woƒe nuxlɔ̃amea. Eya ta Yehowa na anyi ƒo ɖe eŋu.—2 Kronika 26:3-5, 16-20.\nAle si wòhiã be ame natrɔ susu la ƒe egbegbe kpɔɖeŋu ɖekae nye Joachim, si xɔ nyɔnyrɔ le ƒe 1955 me, gake wova ɖee le haa me le ƒe 1978 me. Ƒe 20 kple edzivɔ megbe la, etrɔ eƒe nɔnɔme hetrɔ dzi me eye wòtrɔ va nyateƒea me. Esi hamemetsitsi aɖe bia Joachim be nu ka tae wòlala ɣeyiɣi didi ma gbegbe ɖo hã la, eɖo eŋu be: “Dziku kple dadae nɔ menye tae. Evem be melala ɣeyiɣi didi ma gbegbe. Gake le ɣeyiɣi mawo katã me la, menyae be Yehowa Ðasefowo ko sie nyateƒea le.”\nEva hiãna be míatrɔ asi le míaƒe nyametsotsowo kple nuwɔnawo ŋu ɣeaɖewoɣi. Ne míelɔ̃na faa wɔa esia la, míaƒe nu adze Yehowa ŋu.—Psalmo 34:9.\n‘Miɖo To Ne Miase Egɔme’\nÐe ‘Nèse Wo Gɔmea’?\nAgbetsitsi Le Xexe Xoxo Sia Ƒe Nuwuwu Bia Ðekawɔwɔ\nÐe Nèdea Asixɔxɔ Nu Si Su Asiwò La Ŋua?\n‘Enya Mɔ La’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2014\nGBETAKPƆXƆ—TATA SI MÍESRƆ̃NA December 2014


Kpovitɔwo Be Yewo Mele Ɣleti Wuienyi Vi Aɖeke o - Volta Online\nby Volta Online May 23, 2018 May 23, 2018 019999\nAmugã nutome kpovitɔwo dɔdzikpɔƒea gbe nu le nyadzɔdzɔ aɖe si do hede dzesie Adidome nutome kpovitɔwo ƒe ƒe ɖeka ɣleti adẽ vi aɖe lele ƒe nya gbɔ be mele eme o.\nNyadzɔdzɔa de dzesie be, kpovitɔ siwo le Adidome sile Central Tognu nutoamea, wole nyɔnuvi ɖevi aɖe si woɖe ŋkɔ na be Princess Gokay ɖe alesi wobu nazã ɖe eŋu be etiekpɔ be yeade aɖi nume na etɔɖia ƒe vi ŋutsuvi si woɖe ŋkɔ na be Kwaku Gokay sinɔ dɔlem la.\nGake Amugã nutome hlɔ̃nyawo dzikpɔla Supt. Wonder Dogbevia, ɖeme be kpovitɔwo womele ɖevi aɖeke nenema abe alesi nyadzɔdzɔa de dzesie ene o.\nEbe yewo miasi amesiwo ƒe asiwo le nyadzɔdzɔ ma kaka mea hena gbebiabia wo.\nTogbɔbe ele alea hã, nuteƒekpɔla aɖe sile nutoamea ka nyata be nugɔmasemase le ɖevi eveawo dadawo domi eye wodometɔ ɖeka vae na nutsotso kpovitɔwo. Eɖeme be kadodo nyuie aɖeke mele vifofo eveawo hã dome o.\nToday nyadzɔdzɔgbalãe he nyadzɔdzɔ si gbɔ kpovitɔwo nu gbem lea ɖe go le Blaɖagbe si vayi ŋdime. Woƒe nyadzɔdzɔa ɖeme hã be, kpovitɔwo wɔ ɖoɖo hena ɖevia kpɔkplɔ yi Mafi Adidome nutome υɔnudrɔ̃ƒea alebe woavae ɖo biabia aɖewo ŋu kuɖe nudzɔdzɔa ŋuti.\nEwe NewsVolta RegionShare0\nWo Ɖe Ƒe Wuietɔ̃ Nyɔnuvi Aɖe Ƒe Agbe Ɖa Le Kpando\nDukɔkplɔla ƒe Kpeɖeŋtɔ Dze Ramadan Tsaɖiɖi gɔme Le Amuga Nutoa me\nVolta Online May 19, 2018 May 19, 2018\nAmetsitsiwo ƒe Dɔmenyo Habɔbɔ Wɔ Lãmese Dodokpɔ na Amewo le Vakpo\nVolta Online May 29, 2018 May 30, 2018\nƉekakpui Aɖe Si Wobui Be Enye Adzodala, Ɖe Eƒe Agbe Ɖa\nNutsotso aɖe si ɖo voltaonlinegh.com gbɔa hee ɖe go be, υufɔku aɖe dzɔ...


Yesaya 56 | Biblia Le Internet Dzi | Xexe Yeye Gɔmeɖeɖe\nAmedzrowo kple ame tatawo ƒe yayrawo (1-8)\nDukɔwo katã ƒe gbedoxɔ (7)\nGbetakpɔla ŋkuagbãtɔwo, avu aɖetututɔwo (9-12)\n56 Ale Yehowa gblɔe nye esi: “Milé nya dzɔdzɔe me ɖe asi,+ eye miwɔ nu dzɔdzɔe,Elabena esusɔ vie ko nye xɔname nava,Eye woaɖe nye dzɔdzɔenyenye afia.+ 2 Dzidzɔtɔe nye ame si wɔa aleaKple amegbetɔvi si léa eme ɖe asi goŋgoŋ,Ame si léa Sabat la me ɖe asi eye megblẽa kɔ ɖo nɛ o,+Eye wòkpɔa eƒe asi dzi be wòagawɔ vɔ̃ aɖeke ƒomevi o. 3 Amedzro si va wɔ ɖeka kple Yehowa+ la megagblɔ be,‘Yehowa aɖem ɖa le eƒe dukɔ la ŋu godoo’ o. Eye ame tata hã megagblɔ be, ‘Kpɔ ɖa! Ati ƒuƒue menye’ o.” 4 Elabena Yehowa be, ame tata siwo léa nye sabatwo me ɖe asi, siwo tia nu si dzea ŋunye, eye woléa nye nubabla me ɖe asi goŋgoŋ la: 5 “Mana ŋkuɖodzinu kple ŋkɔ wo ɖe nye aƒe kple nye gliwo me,Si nyo wu viŋutsuwo kple vinyɔnuwo. Ŋkɔ mavɔ si matsrɔ̃ o,Si nu mayi o. 6 Amedzro siwo va wɔ ɖeka kple Yehowa be yewoasubɔe,Be yewoalɔ̃ Yehowa ƒe ŋkɔ la,+Ne yewoazu esubɔlawo,Ame siwo katã léa Sabat la me ɖe asi eye womegblẽa kɔ ɖo nɛ o,Eye woléa nye nubabla me ɖe asi goŋgoŋ la, 7 Nye hã makplɔ wo ava nye to kɔkɔe la gbɔ,+Eye mana woakpɔ dzidzɔ le nye gbedoxɔ la me. Woƒe numevɔsawo kple vɔsa bubuwo adze ŋunye le nye vɔsamlekpui la dzi. Elabena woayɔ nye aƒe la be dukɔwo katã ƒe gbedoɖaƒe.”+ 8 Ale Aƒetɔ Dziɖulagã Yehowa, ame si le Israel ƒe ame siwo ka hlẽ nu ƒom ƒu la,+ gblɔe nye esi: “Magaƒo ame bubuwo nu ƒu ɖe eŋu kpe ɖe eƒe ame siwo nu woƒo ƒu xoxo la ŋu.”+ 9 Mi gbemelãwo katã+Mi avemelãwo katã miva ɖu nu. 10 Eƒe gbetakpɔlawo nye ŋkuagbãtɔwo,+ wo dometɔ aɖeke medea dzesi nu o.+ Wo katã wonye avu aɖetututɔwo, wometea ŋu wóna o.+ Wole gbɔgbɔm fuxefuxe, womlɔ anyi ɖi; wolɔ̃a akɔlɔ̃edɔdɔ. 11 Wonye avu siwo* dzroa nu vevie;Womeɖia ƒo gbeɖe o. Wonye lãkplɔvi siwo mesea nu gɔme o.+ Wo katã wolé woƒe mɔ tsɔ;Eye wo dometɔ ɖe sia ɖe dia eya ŋutɔ ƒe viɖe ƒoɖi gblɔna be: 12 “Miva, ne maku wain vɛ,Eye míano aha muame wòaɖi kɔ na mí.+ Etsɔ hã anɔ abe egbe ene, eye anyo wui sãa!”\n^ Alo, “avu siwo ƒe luʋɔ.”


Nu Kae Mawɔ Be Madzudzɔ Blanuiléle? | Sɔhɛwo Biana Be\nGBE BUBU Abkhaz Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Haitian Creole Hebrew Hiligaynon Hungarian Iban Icelandic Iloko Indonesian Italian Japanese Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Moore Myanmar Ngabere Norwegian Nzema Ossetian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Tsonga Turkish Turkmen Twi Ukrainian Umbundu Vietnamese Xhosa Zulu\n“Ne ame bubuwo le nɔnɔme sesẽwo me tom la, mekpena ɖe wo ŋu hedea dzi ƒo na wo. Gake ame ʋɛ aɖewoe koe nya be ne meyi aƒe me la, menɔa xɔ me hefaa avi.”—Kellie.\n“Ne melé blanui la, meɖea ɖokuinye ɖe aga. Ne wokpem na wɔna aɖe la, medoa taflatsɛ. Metea ŋu ɣlaa nye blanuilélea ale gbegbe be ƒonyemetɔwo menyana kura be melé blanui o. Wosusuna be meli nyuie.”—Rick.\nÐe wò hã nèsena le ɖokuiwò me abe Kellie alo Rick enea? Ne alea wòle le gowòme la, mègatsi dzi nàƒo nya ta be nane le gbegblẽm le ye ŋu o. Nya lae nye be, ame sia ame léa blanui tso ɣeyiɣi yi ɣeyiɣi. Nuteƒewɔla siwo ŋu woƒo nu tsoe le Biblia me gɔ̃ hã lé blanui.—1 Samuel 1:6-8; Psalmo 35:14.\nLe nɔnɔme aɖewo me la, ɖewohĩ ànya nu si tae yelé blanui ɖo, gake le nɔnɔme bubuwo me la anɔ eme be mànya o. Anna si xɔ ƒe 19 gblɔ be: “Menye nya sesẽ koe dzɔna ɖe ame dzi hafi woléa blanui o. Blanuiléle ate ŋu ava le nɔnɔme ɖe sia ɖe me, ne mèle kuxi aɖeke me tom o gɔ̃ hã. Màse egɔme o, gake edzɔna!”\nNu ka kee na nèlé blanui o, nu kae nàte ŋu awɔ, ne edze abe mènya nu si gbɔ wòtso gɔ̃ hã o ene? Te mɔnu siwo gbɔna la kpɔ:\nƑo nu tso eŋu. Esi Hiob ɖo nɔnɔme sesẽwo me la, egblɔ be: “Maƒo nu le nye luʋɔ ƒe vevesesewo me.”—Hiob 10:1.\nKellie: Gbɔdzɔe si mekpɔna ne meƒo nu tso eŋu na ame bubu la mele gbɔgblɔ me o. Mlɔeba la, mesena le ɖokuinye me be ame aɖe nya nu si me tom mele. Le kpɔɖeŋunyagbɔgblɔ nu la, woate ŋu aɖiɖi ka nam ahahem do goe le blanuiléle ƒe ʋe globo ma me!\nŊlɔ nu tso eŋu. Ne blanuiléle na mɔkpɔkpɔ bu ɖe wò le agbe me la, anyo be nàŋlɔ nu siwo va susu me na wò la ɖe pepa dzi. David ŋlɔ nu tso ale si wòlé blanui vevie la ŋu le psalmo siwo gbɔgbɔ ʋãe wòŋlɔ la me. (Psalmo 6:7) Ne èŋlɔ ale si nèsena le ɖokuiwò me da ɖi la, akpe ɖe ŋuwò nàlé “nunya vavã kple tamebubu me ɖe asi sesĩe.”—Lododowo 3:21.\nHeather: Nye seselelãmewo ŋɔŋlɔ ɖi nana be megbugbɔ ɖoa nu siwo blanuiléle tsɔ do agba ɖe susu me nam la ɖe ɖoɖo nu. Ne àte ŋu aŋlɔ wò seselelãmewo ɖi ahagbugbɔ wo aɖo ɖe ɖoɖo nu le susu me la, ke blanuilélea makpe dziwò fũu o.\nDo gbe ɖa tso eŋu. Biblia gblɔ be ne èdo gbe ɖa tso nu siwo le fu ɖem na wò ŋu la, ‘Mawu ƒe ŋutifafa, si ƒoa susu ɖe sia ɖe ta la, adzɔ wò dzi kple wò tamesusuwo ŋu.’—Filipitɔwo 4:6, 7.\nEsther: Menɔ agbagba dzem be manya nu si tae meléa blanui vevie ɖo la, gake nyemete ŋui o. Mebia Yehowa be wòakpe ɖe ŋunye manɔ dzidzɔ kpɔm. Ne naneke medzɔ o ko melé blanui la, etena ɖe dzinye vevie. Mlɔeba la, meva ɖu blanuiléle sia dzi. Mègabu vi si gbedodoɖa ɖena la nu tsɛ kura o!\nKpekpeɖeŋu si woana wò kple ale si nàdo vevie nu la ate ŋu ana nàvo tso ale si nèléa blanuiléle vevie la si me\nAɖaŋuɖoɖo: Srɔ̃ ale si nàdo gbe ɖa na Yehowa to ŋugbledede le Psalmo 139:23, 24 me nyawo ŋu me. Gblɔ wò dzimenyawo nɛ eye nàbiae be wòakpe ɖe ŋuwò nàde dzesi nu si nana nèléa blanui.\nTsɔ kpe ɖe eŋu la, nu xɔasiwo le Mawu ƒe Nya, Biblia me siwo akpe ɖe ŋuwò. Ne èna nya tuameɖo siwo le Biblia me la xɔ susu me na wò la, akpɔ ŋusẽ nyui ɖe wò seselelãme dzi.—Psalmo 1:1-3.\nNe blanuilélea xɔ zikpui ɖe gbɔwò\nAƒetɔvi aɖe si woyɔ be Ryan gblɔ be: “Mesena le ɖokuinye me be anyo nam be mayi edzi anɔ anyimlɔƒe wu be mafɔ le aba dzi agadze ŋgɔ ŋkeke manyataleŋu bubu.” Blanuiléle si gbɔ ɖɔktawo ko ate ŋu akpɔ ye nɔ fu ɖem na Ryan, eye menye eya ɖeka koe le nɔnɔme sia me o. Numekukuwo ɖee fia be blanuiléle si nu sẽ alo esi nu mesẽ o ɖea fu na sɔhɛ ɖeka le ene ɖe sia ɖe me hafi wòva zua ame tsitsi.\nAleke nàwɔ anya be blanuiléledɔ lém ye le? Dzesi siwo nàkpɔ la dometɔ aɖewoe nye ne wò seselelãme alo nuwɔna trɔna zi ɖeka kpata, èɖea ɖokuiwò ɖe aga, ne nuwɔna ɖe sia ɖe kloe megale fu tsɔm le lã me na wò o, nu meganya le ɖuɖum na wò alo mègate ŋu le alɔ̃ dɔm o, èsena le ɖokuiwò me be yemele ɖeke me o alo èbua fɔ ɖokuiwò madzemadzee.\nNyateƒee, seselelãme siawo dometɔ ɖeka alo esi wu nenema ɖe fu na mía dometɔ ɖe sia ɖe kloe kpɔ. Gake ne seselelãme sia nu gbe tsotso kwasiɖa geɖe la, ɖe manyo be nàƒo nu tso eŋu na dziwòlawo be woakplɔ wò ayi kɔdzi ne woado wò kpɔ oa? Ðɔktawo ate ŋu ade dzesii nenye blanuiléledɔ lém nèle.\nNe blanuiléledɔ lém nèle la, mehiã be ŋu nakpe wò o. Esi wowɔ atike na ame siwo lé blanuiléledɔ sia tɔgbi la, woƒe lã me sẽ, eye woanya kpɔ gbɔdzɔe si tɔgbi womegakpɔ kpɔ ɣeyiɣi didi aɖee nye ema o. Eɖanye blanuilélee na nèle sesem le ɖokuiwò me nenema alo nu bubu aɖee o, ɖo ŋku nya fakɔname siwo le Psalmo 34:19 la dzi. Afi ma gblɔ be: “Yehowa tsɔ ɖe ame siwo ƒe dzi gbã gudugudu la gbɔ, eye wòxɔna na ame siwo ƒe gbɔgbɔ woƒo ƒu anyi.”\nƉoe Ɖe Amewo Ɖoe Ɖe Amewo Nu Kae Mawɔ Be Madzudzɔ Blanuiléle?


Srɔ̃ɖeɖe—Ne Miaƒe Susu Mewɔ Ðeka Le Nanewo Me O\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Iloko Indonesian Italian Japanese Kannada Kikaonde Kikongo Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Tetun Dili Thai Tigrinya Tok Pisin Tsonga Turkish Twi Ukrainian Umbundu Vietnamese Waray-Waray Xhosa Zulu\nNe Miaƒe Susu Mewɔ Ðeka Le Nanewo Me O\nKamedefefewo doa dzidzɔ na wò gake nuxexlẽe dzɔa dzi na srɔ̃wò ya. Èkpɔa egbɔ be nu sia nu le eteƒe pɛpɛpɛ hele ɖoɖo nu gake srɔ̃wò ya daa nuwo ɖe afi sia afi ko. Èdina be yeade ha kple amewo gake srɔ̃wò ya medina be yeade ha kple amewo fũu o.\n‘Ègblɔ na ɖokuiwò be míesɔ na mía nɔewo o! Nu ka tae míede dzesii esime míenɔ zɔzɔm do ŋgɔ na srɔ̃ɖeɖe o?’\nAnɔ eme be mianya de dzesii ya. Gake ɣemaɣi la, elɔ̃na be yeatrɔ ɖe nɔnɔmewo ŋu kaba—nɔnɔme mae nègahiã fifia esi nèɖe srɔ̃. Nyati sia akpe ɖe ŋuwò be nàte ŋu awɔ esia. Gake gbã la, na míade ŋugble tso nyateƒenya siwo ku ɖe nane siwo nàbu be woawoe na yewomesɔ na yewo nɔewo o la ŋu kpɔ.\nSusu ƒe vovototo le nanewo ŋu nye ŋkubiãnya. Zɔzɔ do ŋgɔ na srɔ̃ɖeɖe ƒe akpa vevi aɖee nye be miakpɔe ɖa be yewosɔ na yewo nɔewo hã. Eya ta ne amewo kpɔe be yewoƒe susu to vovo le nya vevi aɖewo ŋu la, wo dometɔ geɖe kpɔnɛ be nunya anɔ eme be yewoatso kadodoa me wu be yewoaƒo ta ɖe srɔ̃ɖeɖe si me ame sia ame nanɔ nu wɔm le eɖokui si me. Ke ne nu siwo me miesɔ le o nye nu suesuesue siwo nɔa srɔ̃ɖeɖe ɖe sia ɖe me ya ɖe?\nAme eve aɖeke mesɔ le nu sia nu me o. Eya ta edzɔna be srɔ̃tɔwo ƒe susu toa vovo le nu ɖeka eve aɖewo abe esiwo gbɔna ene me:\nNu siwo me mietsɔ ɖe le. Srɔ̃nyɔnu aɖe si ŋkɔe nye Anna, * gblɔ be: “Tsaɖiɖi yi teƒeteƒewo medoa dzidzɔ nam o, gake srɔ̃nye ya le nuto si me wòtsi le ta la, elɔ̃a tsaɖiɖi le to siwo dzi sno le dzi kple avewo me ale gbegbe, eye ewɔa esia ŋkeke geɖe.”\nNumamewo. Srɔ̃ŋutsu aɖe si ŋkɔe nye Brian gblɔ be: “Zã tsina hafi srɔ̃nye mlɔa anyi gake efɔna ŋdi ga atɔ̃, evɔ ele be nye ya madɔ alɔ̃ wòade gaƒoƒo adre alo enyi ne menye nenema o la nuwo mayi nam nyuie o.”\nNɔnɔme. Ðewohĩ mèƒoa nu fũu o gake srɔ̃wò ya lɔ̃a nuƒoƒo. Srɔ̃ŋutsu aɖe si ŋkɔe nye David gblɔ be: “Tso ɖevime la, nyemeƒoa nu tsoa nye kuxiwo ŋu o, eye wòtsi asinye metsɔ tsii, gake srɔ̃nye ya tso ƒome si me ame sia ame ƒoa nu tsoa nu sia nu ŋu faa.”\nSusuwo ƒe vovototo ate ŋu aɖe vi. Srɔ̃nyɔnu aɖe si ŋkɔe nye Helena gblɔ be: “Ðewohĩ susu si medo ɖa ate ŋu anye nyuitɔ, gake mefia be ema koe nye nyuitɔ kokoko o.”\nKpe asi ɖe srɔ̃wò ŋu. Srɔ̃ŋutsu aɖe si ŋkɔe nye Adam gblɔ be: “Kamedefefe medoa dzidzɔ na srɔ̃nye Karen kura o. Gake ekplɔam ɖo yia kamedefefe geɖe wɔƒe eye wòkpɔa dzidzɔ kplim. Ke srɔ̃nye Karen ya nutatawo kple numeme siwo le nu mawo dzraɖoƒewo kpɔkpɔe doa dzidzɔ nɛ. Nye kplii míeyia teƒe mawo eye míenɔa afi ma va se ɖe ɣeyiɣi si wòlɔ̃. Medzea agbagba doa vivi ɖe nutatawo kple numemewo ŋu elabena wole vevie nɛ.”—Biblia ƒe mɔfiame: 1 Korintotɔwo 10:24.\nLɔ̃ ɖe susu bubuwo hã dzi. Ne srɔ̃wò ƒe susu le nane ŋu to vovo na tɔwò la, mefia kokoko be eƒe susua gblẽ o. Emae nye nu vevi si srɔ̃ŋutsu si ŋkɔe nye Alex va srɔ̃. Egblɔ be: “Mesena le ɖokuinye me ɣesiaɣi be mɔ nyui ɖeka aɖe dzi koe woate ŋu ato awɔ nuwo wòadze edzi. Gake esi meɖe srɔ̃ la, meva kpɔe be menye mɔ ɖeka aɖe koe li o ke boŋ mɔ bubuwo hã li si dzi woate ŋu ato awɔ nuwo wòanyo.”—Biblia ƒe mɔfiame: 1 Petro 5:5.\nDa sɔ le nu siwo nàkpɔ mɔ na me. Be miasɔ na mia nɔewo mefia be miaƒe susu awɔ ɖeka le nu sia nu me o. Eya ta mègaƒo nya ta be yewɔ vodada be yeɖe srɔ̃ le esi miaƒe susu to vovo le nu suesuesue aɖewo me ta o. Agbalẽ si nye Nu Siwo Hea Srɔ̃gbegbe Vanɛ (si le Eŋlisigbe me) gblɔ be, “ame geɖe gblɔna be ‘lɔlɔ̃e gbã ŋku nam.’” Gake agbalẽa gblɔ yi edzi be, “Ke hã, ne miewɔa nane si na miekpɔa dzidzɔ gbe sia gbe la, efia be togbɔ be miaƒe susu toa vovo le nanewo ŋu hã la, miate ŋu alɔ̃ mia nɔewo.” Midze agbagba “miado dzi anɔ anyi kple mia nɔewo, . . . ne nya aɖe le ame aɖe si ɖe nɔvia ŋu” gɔ̃ hã.—Kolosetɔwo 3:13.\nTe esia kpɔ: Ŋlɔ nu siwo doa dzidzɔ na wò, nu siwo nèlɔ̃ kple nu siwo me wò kple srɔ̃wò ƒe susu wɔ ɖeka le la ɖi. Emegbe nàŋlɔ nu siwo me wò kple srɔ̃wò ƒe susu mewɔ ɖeka le o hã ɖi. Àkpɔe be nu siwo me yewoƒe susu to vovo le la menye nu gã aɖeke nenema gbegbe o. Nu siwo nèŋlɔ ɖi akpe ɖe ŋuwò nàkpɔ afi siwo nàlɔ̃ ɖe srɔ̃wò ƒe susu dzi le alo akpe asi ɖe eŋu le. Srɔ̃ŋutsu si ŋkɔe nye Kenneth gblɔ be: “Edzɔa dzi nam ne srɔ̃nye lɔ̃ ɖe nye susuwo dzi, eye menya be edzɔa dzi na eya hã ne melɔ̃ ɖe etɔwo dzi. Ne esia hiã be matsɔ nanewo asa vɔe gɔ̃ hã la, ne mekpɔe be dzi dzɔe la, enana dzi dzɔa nye hã.”—Biblia ƒe mɔfiame: Filipitɔwo 4:5.\n^ mm. 10 Míetrɔ ŋkɔ aɖewo le nyati sia me.\n“Ame aɖeke meganɔ eya ŋutɔ ƒe nyonyo ko dim o, ke nedi ame bubu tɔ hã.”—1 Korintotɔwo 10:24.\n“Mido ɖokuibɔbɔ le nuwɔwɔ kple mia nɔewo me.”—1 Petro 5:5.\n“Amewo katã nanyae be nugɔmeselawo mienye.”—Filipitɔwo 4:5.\nCHARLIE KPLE RAMONA\n“Ne èsusu be yewomesɔ na yewo nɔewo o la, ànɔ susu siwo ta miesɔ o la dim. Ðe ema teƒe la midze agbagba miawɔ nu ɖekae eye nàkpɔ nu siwo me miaƒe susu mewɔ ɖeka le o be wonye nu si ade miaƒe srɔ̃ɖeɖea dzi ke menye aɖi si agblẽ eme o. Migana vovototo siawo nana miaƒe srɔ̃ɖeɖea me nagblẽ o.”\nBENJAMIN KPLE CHELSEA\n“Ame aɖewo gblɔna be, ‘ame sia ame kple ha siwo doa dzidzɔ nɛ,’ alo ‘ame sia ame kple film siwo doa dzidzɔ nɛ.’ Ema tɔgbi geɖewo gali. Gake ne ɖe ‘vovototo mawo’ na míetso míaƒe kadodoa me la, anye ne dzidzɔ si kpɔm míele ɖekae kple nu siwo doa dzidzɔ na mí siwo míewɔna la to mía ŋu.”\nƉoe Ɖe Amewo Ɖoe Ɖe Amewo Ne Miaƒe Susu Mewɔ Ðeka Le Nanewo Me O


Hosea 7 | Biblia Le Internet Dzi | Xexe Yeye Gɔmeɖeɖe\nWogblɔ Efrayim ƒe vɔ̃ɖinyenye ŋu nya (1-16)\nAme aɖeke mate ŋu asi le Mawu ƒe ɖɔ la me o (12)\n7 “Ne mebe mada gbe le Israel ŋu la,Ekema Efrayim ƒe vodada+ Kple Samaria ƒe nu vɔ̃ɖi wɔwɔwo hã dzea go;+Elabena wole alakpadada dzi;+Fiafitɔ dzea kpɔ, eye adzohawo dzea nu dzi le gota.+ 2 Gake womegblɔna le woƒe dzi me be, maɖo ŋku yewoƒe nu vɔ̃ɖi wɔwɔwo katã dzi o.+ Azɔ woƒe nuwɔnawo ɖe to ɖe wo;Wole ŋkunyeme tututu. 3 Wotsɔ woƒe nu vɔ̃ɖi wɔwɔ do dzidzɔ na fia la,Eye wotsɔ woƒe amebeble do dzidzɔ na amegãwo. 4 Ahasiwɔlawoe wo katã wonye.Wole bibim abe abolokpo si me wodo dzo ɖo ene.Abolomela megatua dzoa ɖo o, va se ɖe esime wòblu amɔwɔa vɔ hedae ɖi wòho. 5 Le míaƒe fia ƒe ŋkekenyui dzi la,Wain de dɔ lãme na amegãwo hena wodo dziku vevie.+ Fia la kea abɔ me na fewuɖulawo. 6 Elabena woƒe dziwo le bibim abe kpodzo ene wotsɔ yina.* Abolomela le alɔ̃ dɔm zã bliboa;Eye kpodzoa bi vlavlavla le ŋdi me. 7 Wo katã woxɔ dzo abe kpodzo ene,Eye wofiã woƒe dziɖulawo.* Woƒe fiawo katã dze anyi;+Wo dometɔ aɖeke meyɔam o.+ 8 Efrayim tsaka kple dukɔwo.+ Efrayim le abe abolo nogoe si wometrɔ o ene. 9 Ame tutɔwo xɔ ŋusẽ le esi,+ ke menyae o. Eƒe ta ƒo wɔ, ke menyae o. 10 Israel ƒe dàda bu fɔe,+Ke wometrɔ ɖe Yehowa woƒe Mawu la ŋu o,+Eye womedi eyome mɔ le nu siawo katã me hã o. 11 Efrayim le abe ahɔnɛ tsibome, si nunya mele tagbɔ na o* ene.+ Woyɔ Egipte;+ woyi Asiria.+ 12 Mada nye ɖɔ ɖe wo dzi le afi sia afi si woyi. Maɖiɖi wo ɖe anyi abe dziƒoxewo ene. Mahe to na wo abe ale si woxlɔ̃ nu woƒe ha la ene.+ 13 Baba na wo, elabena wosi le gbɔnye! Gbegblẽ neva wo dzi, elabena woda vo ɖe ŋunye! Menɔ klalo be maɖe wo hafi, ke woda alakpa ɖe asinye.+ 14 Womeyɔm tso woƒe dzi me be maxɔ na yewo o,+Evɔ wole avi fam vevie le woƒe abawo dzi. Woasi wo ɖokuiwo le nuku kple wain yeye ta;Wodzea aglã ɖe ŋunye. 15 Togbɔ be mehe to na wo eye medo ŋusẽ woƒe alɔwo hã la,Wotso ɖe ŋunye hele tame vɔ̃ ɖom. 16 Wotrɔ, ke menye ɖe nu si kɔkɔ wu ŋu o;*Wozu abe dati doagblɔ ene.+ Woƒe amegãwo atsi yi nu le esi woƒe aɖewo gblɔa nya vlowo ta. Esia tae woaɖu fewu le wo ŋu le Egipte-nyigba dzi ɖo.”+\n^ Agate ŋu afia, “abe kpodzo ene esi woyi le ayedzedze me.”\n^ Egɔmeɖeɖe tẽe, “ʋɔnudrɔ̃lawo.”\n^ Egɔmeɖeɖe tẽe, “si si dzi mele o.”\n^ Efia, menye ɖe subɔsubɔ si nyo wu ŋu o.


Aleke Tamebubu Ŋutete Ate Ŋu Akpɔ Tawòe?\nGbetakpɔxɔ—Tata Si Míesrɔ̃na | August 15, 2002\nGBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Swahili Swedish Thai Tsonga Turkish Ukrainian Urdu Vietnamese Zulu\nƑUTSOTSOE siwo mlina dea dzi la nya kpɔna ŋutɔ, gake enyea afɔku na ƒudzidelawo. Tsi dzeagbo mawo ate ŋu aɖe woƒe agbe ɖa.\nLe mɔ sia tɔgbe nu la, Mawu subɔlawo ate ŋu adze ŋgɔ nuteɖeamedzi sesẽ siwo aɖi esiwo awu tsɔtsɔ na wo. Ànya de dzesii be dodokpɔ kple tetekpɔ geɖe vaa Kristotɔwo dzi tsiãna ɖe enu. Èdi be yeanɔ te ɖe wo nu sesĩe kple tameɖoɖo kplikpaa bene yemagadze go le gbɔgbɔ me o. (Timoteo I, 1:19) Tamebubu ŋutete nye ɖokuiwò taʋlinu ƒe akpa vevi aɖe. Nukae wònye, eye aleke wòwɔna sua ame si?\nWoɖe Hebrigbe me nya mezim·mahʹ, si gɔme woɖe be ‘tamebubu ŋutete,’ la tso nya si gɔmee nye “be woawɔ ɖoɖo alo aɖo tame” me. (Lododowo 1:4) Eyata Biblia gɔmeɖeɖe aɖewo ɖe mezim·mahʹ gɔme be “ŋuɖɔɖɔɖo” alo “nukpɔkpɔdeŋgɔ.” Biblia ŋuti nunyala Jamieson, Fausset, kple Brown ɖɔ mezim·mahʹ be “ŋuɖɔɖɔɖo vevie si naa wote ŋu sina le vɔ̃dzɔɖeamedzi nu yina nyui gbɔ.” Esia bia be woabu nusiwo ava do tso míaƒe nuwɔnawo me gbaɖegbe alo enumake la ŋu. Ne tamebubu ŋutete le mía si la, míade ŋugble le míaƒe tameɖoɖowo ŋu nyuie hafi awɔ nu, vevietɔ ne ehiã be míawɔ nyametsotso vevi aɖewo.\nNe amesi si tamebubu ŋutete le wɔ nyametsotsowo ku ɖe etsɔme ŋu alo le nɔnɔme siwo me wòge ɖo fifia ŋu la, ebua afɔku alo mɔtetre siwo ate ŋu ado tso eme la ŋu gbã. Ne ete ŋu kpɔ afɔkuawo dze sii ko la, edia alesi wòawɔ aƒo asa na wo hebua ŋusẽ si wòakpɔ ɖe eƒe nutoa me kple amesiwo wòdea ha kplii dzi ŋu. Esia ana wòate ŋu anya afɔɖeɖe si me tsonuwo anyo eye ɖewohĩ wòahe Mawu ƒe yayra gɔ̃ hã vɛ la. Mina míade ŋugble le kpɔɖeŋu ŋutɔŋutɔ aɖewo si ɖe esia me la ŋu.\nƑo Asa na Gbɔdɔdɔ ƒe Agbegbegblẽnɔnɔ ƒe Mɔ̃ La\nƔeaɖewoɣi ya ƒoa ƒutsotsoe sẽŋuwo kpea tɔdziʋua. Yatsia ƒe ʋua ta lɔlɔ ate ŋu anyrɔ ʋua negbe ɖe wodze agbagba vevie ku ʋua kpe ya la.\nLe esi míele xexe si me gbɔdɔdɔnuwɔnawo bɔ ɖo me ta la, míedzea ŋgɔ nɔnɔme sia tɔgbe. Gbesiagbe la, gbɔdɔdɔ ŋuti nukpɔsusuwo kple nɔnɔmetatawo doa kplamatse mí atraɖii. Míate ŋu aŋe aɖaba aƒu ŋusẽ si woate ŋu akpɔ ɖe gbɔdɔdɔ ƒe seselelãme siwo le mía me tso dzɔdzɔme dzi la dzi o. Ele be míazã tamebubu ŋutete atsɔ anɔ te ɖe tetekpɔa nu sesĩe tsɔ wu be míadze nɔnɔme do afɔku amewo me ko.\nLe kpɔɖeŋu me, ŋutsu Kristotɔwo wɔa dɔ le amesiwo medea bubu nyɔnuwo ŋu o eye wobua wo abe nusiwo li na gbɔdɔdɔ dzaa ko ene la dome zi geɖe. Dɔwɔhatiwo ade fefenya madzetowo kple gbɔdɔdɔnya gbegblẽwo woƒe dzeɖoɖowo me. Nɔnɔme sia ate ŋu aƒã agbegbegblẽnɔnɔ ƒe susuwo ɖe Kristotɔ ƒe susu me mlɔeba.\nAhiã be nyɔnu Kristotɔ hã nawɔ dɔ, esi awɔe be wòato nɔnɔme sesẽwo me. Ðewohĩ eya kple ŋutsu kpakple nyɔnu siwo ƒe agbenyuinɔnɔ ƒe dzidzenuwo mewɔ ɖeka kple etɔ o ye awɔ dɔ. Ðewohĩ eƒe nu dze eƒe dɔwɔhati ŋutsuwo dometɔ ɖeka ŋu. Le gɔmedzedzea me la, awɔ nu kplii ameŋububutɔe eye wòade bubu eŋu le eƒe subɔsubɔnukpɔsusuwo ta gɔ̃ hã. Alesi wòtsɔa ɖe le eme nɛ edziedzi hekpɔnɛ edziedzi ate ŋu aʋã nyɔnua wòadi be yeade ha kplii wu.\nAbe Kristotɔwo ene la, aleke tamebubu ŋutete ate ŋu akpe ɖe mía ŋu le nɔnɔme siawo tɔgbe me? Gbã la, ate ŋu ana míakpɔ gbɔgbɔmefɔku siwo le eme la adze sii, eye evelia, ate ŋu aʋã mí míadzra ɖo ɖe afɔ siwo míaɖe ŋu ado ŋgɔ. (Lododowo 3:21-23) Le nɔnɔme siawo tɔgbe me la, ahiã be ame nana eƒe hadɔwɔlawo nanya be míaƒe dzidzenuwo to vovo le Ŋɔŋlɔawo me dzidzenu siwo le mía si ta. (Korintotɔwo I, 6:18) Míaƒe nuƒo kple agbenɔnɔ ate ŋu ana woade bubu gbedasi ma ŋu. Gakpe ɖe eŋu la, ahiã be míaɖe nuwɔwɔ kple dɔwɔhati aɖewo dzi akpɔtɔ.\nGake menye dɔwɔƒewo koe agbegbegblẽnɔnɔ ƒe nyaƒoɖeamenuwo le o. Woate ŋu ado mo ɖa ne srɔ̃tɔwo ɖe mɔ kuxiwo ɖu ɖekawɔwɔ si le wo dome dzi. Subɔla mɔzɔla aɖe gblɔ be: “Srɔ̃ɖeɖe me megblẽna dzro ko le vome o. Srɔ̃tɔawo dome anya nɔ kaklãm vivivi eye ƒã hafi woƒoa nu na wo nɔewo alo nɔa anyi ɖekae. Ðewohĩ woati ŋutilãmenunɔamesiwo yome be yewoatsɔ axe yewoƒe srɔ̃ɖeɖe me ʋe siae. Eye esi wònye ƒã hafi wokpena ɖe wo nɔewo ŋu ta la, woanɔ tetem ɖe ŋutsu alo nyɔnu bubuwo ŋu kplikplikpli.”\nSubɔla bibi sia yi edzi be: “Ele be srɔ̃tɔwo nanɔ anyi edziedzi abu eŋu akpɔ nenye be nane le woƒe ƒomedodoa me gblẽm hã. Ele be woawɔ ɖoɖo ɖe alesi woate ŋu asrɔ̃ nu, ado gbe ɖa, ahaɖe gbeƒã ɖekae ŋu. Woakpɔ viɖe geɖe tso nuƒoƒo na wo nɔewo ‘le aƒeme, le mɔ dzi, ne womlɔ anyi, kple ne wofɔ me, abe alesi dzilawo kple ɖeviwo wɔna ene’ me.—Mose V, 6:7-9.\nTenɔnɔ Ðe Nusiwo Mele Be Kristotɔwo Nawɔ O Nu\nTsɔ kpe ɖe kpekpe ɖe mía ŋu be míanɔ te ɖe agbenyuinɔnɔ ƒe tetekpɔwo nu dzidzedzetɔe ŋu la, tamebubu ŋutete ate ŋu akpe ɖe mía ŋu hã be míanɔ te ɖe mía kple hati Kristotɔwo dome kuxiwo nu. Ne ya ƒo ƒutsotsoea ɖo ɖe tɔdziʋua megbe la, edaa ʋua yia ŋgɔ adãtɔe. Ƒutsotsoea ate ŋu akɔ ʋua megbe ɖe dzi ahahee ɖe akpa ɖeka. Esia naa ʋua trɔa axa dea ƒutsotsoeawo si awɔe be wòate ŋu anyrɔ.\nAfɔku siwo tsoa afisiwo míebu o la ate ŋu ava míawo hã dzi. ‘Míetsɔa nusɔsɔ’ subɔa Yehowa aduadu kple mía nɔviŋutsu kple nɔvinyɔnu Kristotɔ wɔnuteƒe geɖewo. (Zefanya 3:9) Ne wo dometɔ ɖeka wɔ nane si mele be Kristotɔ nawɔ o la, adze abe míagate ŋu aka ɖe edzi o ene eye wòana míaxa nu vevie ŋutɔ. Alekee tamebubu ŋutete ate ŋu axe mɔ na mí be míayi vodada wɔ ge alo ase veve heliheli o?\nÐo ŋku edzi be “amegbetɔ aɖeke megbea nuvɔ̃wɔwɔ o.” (Fiawo I, 8:46) Eyata mele be wòawɔ nuku na mí be nɔvi Kristotɔ ate ŋu ado dziku na mí alo adze agɔ le mía dzi ɣeaɖewoɣi o. Ne míenya esia la, míate ŋu adzra ɖo ɖe eŋu ahade ŋugble le alesi wòle be míawɔ nui ŋu. Aleke apostolo Paulo wɔ nui esime nɔvia Kristotɔ aɖewo ƒo nu le eŋu le mɔ si avee ahaɖi gbɔ̃e nu? Le esi teƒe be wòaŋlɔ eɖokui be le gbɔgbɔ me la, eƒo nya ta be Yehowa ƒe ŋudzedzekpɔkpɔ ɖe ame ŋu le vevie wu amegbetɔ tɔ. (Korintotɔwo II, 10:10-18) Nɔnɔme sia akpe ɖe mía ŋu be míaƒo asa na nuwɔwɔ enumake ne wodo dziku na mí.\nEde sɔsɔ ge kple afɔ kikli. Ne míekli afɔ la, míebua nuwo ŋu nyuie le aɖabaƒoƒo gbãtɔ alo evelia me o. Gake ne vevesesea nu ɖiɖi la, míate ŋu abu tame ahawɔ ame nu. Nenema kee mele be míawɔ nu enumake ɖe nyagbɔgblɔ alo nuwɔna nuŋumabumabui ŋu o. Ke boŋ tɔ vie nàde ŋugble le nusi ado tso eme ne míewɔ wɔɖenui eŋumabumabui ŋu.\nMalcolm, si nye dutanyanyuigblɔla hena ƒe geɖe, gblɔ nusi wòwɔna ne wodze agɔ le edzi. “Afɔ gbãtɔ si meɖena enye be mabia nya aɖewo ɖokuinye be: Esi mía kple nɔvi sia ƒe amenyenye to vovo tae medo dziku ɖe eŋua? Ðe nusi wògblɔ la le vevie tututua? Ðe ŋusẽ si asrã kpɔ ɖe dzinyee le nye seselelãmewo hom ɖe dzia? Ðe màva se nyaa gɔme ɖe mɔ bubu nu le gaƒoƒo ʋɛ aɖewo megbea?” Abe alesi Malcolm kpɔe ene la, zi geɖe la, masɔmasɔa meva nyea nya vevi aɖeke o eye woate ŋu aɖe asi le eŋu. *\nMalcolm gblɔ kpee be: “Ɣeaɖewoɣi la, togbɔ be medzea agba ɖesiaɖe be makpɔ nyaa gbɔ hã la, nɔvia ya kpɔtɔ léa mo fũm. Medzea agbagba be nyemana esia naɖe fu nam o. Ne menya wɔ nusiwo katã mate ŋui la, mebua nyaa le mɔ bubu nu. Mebua nyaa ɖe ‘nya suesue siwo gbɔ woate ŋu ava kpɔ emegbe la dome,’ wu esi mabui ɖe nye nya veviwo dome. Nyemana woaɖe fu na nye gbɔgbɔmemenyenye alo agblẽ nu le mía kple Yehowa kpakple nɔvinyewo dome ƒomedodo ŋu o.”\nAbe Malcolm ene la, mele be míaɖe mɔ ame aɖe ƒe nuwɔna gbegblẽ naɖe fu na mí fũ o. Le hame ɖesiaɖe me la, nɔviŋutsu kple nɔvinyɔnu doviviɖeameŋu wɔnuteƒe geɖewo li. Enyea dzidzɔ be woanɔ Kristotɔwo ƒe agbe ‘ɖekae’ kpli wo. (Filipitɔwo 1:27) Ŋkuɖoɖo kpekpeɖeŋu si míaƒe Dziƒofofoa naa mí lɔlɔ̃tɔe dzi hã akpe ɖe mía ŋu be míabu nyawo ŋu nyuie.—Psalmo 23:1-3; Lododowo 5:1, 2; 8:12.\nXexeame ƒe Nuwo Malɔ̃malɔ̃\nTamebubu ŋutete ate ŋu akpe ɖe mía ŋu be míakpe akɔ kple ayemenyaƒoɖeamenu bubu. Ne yaa ƒo ƒutsotsoea ɖo ɖe meli ƒe axadzi la, woyɔnɛ be agbadzeke. Ne ƒua dze akɔ anyi la, agbadzeke ƒutsotsoe sia ate ŋu anɔ tɔdziʋua hem ɖa le mɔ dzi vivivi. Gake ne ahom le tutum hele ʋua ƒe axadzi lɔm la, agbadzeke ƒutsotsoea ate ŋu ana tɔdziʋua nanyrɔ.\nNenema kee ne míena nyaƒoɖeamenu si nye be míase vivi na nusiwo katã le xexe vɔ̃ɖia si la, ŋutilãmenudidi ƒe agbenɔnɔ sia ate ŋu ate mí ɖa le gbɔgbɔmemɔa dzi. (Timoteo II, 4:10) Ne míelé ŋku ɖe eŋu o la, xexeame lɔlɔ̃ ate ŋu ana míava ɖe asi le míaƒe Kristotɔwo ƒe agbenɔnɔ ŋu keŋkeŋ. (Yohanes I, 2:15) Aleke tamebubu ŋutete ate ŋu akpe ɖe mía ŋui?\nGbã la, akpe ɖe mía ŋu míakpɔ afɔku siwo tututu míadze ŋgɔe. Xexeame zãa asitsamɔnu ɖesiaɖe si wòate ŋui be yeatsɔ able mía nui. Eyia edzi doa agbe si wòle be amesiame kloe nanɔ—si nye alesi kesinɔtɔwo nɔa agbe adegbeƒoƒotɔe, nu dzroamewo, kple ‘dzidzemegbenɔnɔ’—ɖe ŋgɔ. (Yohanes I, 2:16) Edoa amesiame, vevietɔ mía hatiwo kple aƒelikawo, ƒe ŋudzedzekpɔkpɔɖeameŋu ƒe ŋugbe na mí. Tamebubu ŋutete akpe ɖe mía ŋu be míagbe ameflunya sia ahaɖo ŋku ‘ga malɔ̃malɔ̃’ dzi na mí, esi wònye be Yehowa do ŋugbe na mí be ‘yemele mía gblẽ ge ɖi akpɔ o’ ta.—Hebritɔwo 13:5.\nEvelia, tamebubu ŋutete axe mɔ na mí be míagadze amesiwo “tre mɔ tso nyateƒe la gbɔ” yome o. (Timoteo II, 2:18) Esesẽ ŋutɔ be míagbe amesiwo míelɔ̃ heka ɖe wo dzi la ƒe nya. (Korintotɔwo I, 15:12, 32-34) Ne ɖeko amesiwo ɖe asi le Kristotɔwo ƒe agbenɔnɔ ŋu kpɔa ŋusẽ ɖe mía dzi vie gɔ̃ hã la, ate ŋu ado kplamatse míaƒe gbɔgbɔmeŋgɔyiyi wɔwɔ eye wòado afɔku mí mlɔeba. Míate ŋu ava nɔ abe meli aɖe si tra vie ko tso afisi wòɖo tae la gbɔ esi wòho teti. Le mɔ didi aɖe zɔzɔ megbe la, afisi wòatra aɖo kple afisi wòle be wòadze la dome adidi ŋutɔ.—Hebritɔwo 3:12.\nTamebubu ŋutete ate ŋu akpe ɖe mía ŋu míanya afisi míele le gbɔgbɔmegɔmesese nu kple afisi míeɖo tae. Ðewohĩ míekpɔe dze sii be ehiã be míakpɔ gome le Kristotɔwo ƒe dɔwɔnawo me geɖe wu. (Hebritɔwo 6:11, 12) Kpɔ alesi Ðasefo sɔhɛ aɖe zã tamebubu ŋutete wòkpe ɖe eŋu be wòaɖo gbɔgbɔmetaɖodzinuwoe ɖa: “Mɔnukpɔkpɔ su asinye be masrɔ̃ nyadzɔdzɔwo ŋɔŋlɔ ƒe dɔ. Esia dze ŋunye ŋutɔ, gake meɖo ŋku Biblia me kpukpui aɖe dzi si gblɔ be “xexeame va yina,” gake “amesi wɔa Mawu ƒe lɔlɔ̃nu la, nɔa anyi yi ɖe mavɔmavɔ me.” (Yohanes I, 2:17) Mebui be ele be alesi manɔ nye agbee naɖe nye dzixɔsewo afia. Dzinyelawo ɖe asi le Kristotɔwo ƒe xɔsea ŋu, eye nyemedi be madze woƒe kpɔɖeŋua yome o. Eyata meɖoe kplikpaa be manɔ agbe si ŋu tameɖoɖo le ahaƒo ɖokuinye ɖe ɣeyiɣiawo katã ƒe subɔsubɔdɔa me anye gbesiagbe mɔɖela. Le ƒe ene siwo me mekpɔ dzidzedze le megbe la, menyae be mewɔ tiatia nyuitɔa.”\nAkɔ Kpekpe Kple Gbɔgbɔ me Ya Sesẽwo Dzidzedzetɔe\nNukatae wòhiã kpata be míawɔ tamebubu ŋutete ŋudɔ egbea? Ehiã be ƒudzidelawo nanɔ ŋudzɔ ɖe afɔkudzesiwo ŋu, vevietɔ ne ya sesẽwo te ƒoƒo. Ne vuvɔ te wɔwɔ eye ya te ƒoƒo sesĩe la, wodoa abala na tɔdziʋua hedzrana ɖo ɖe afɔkua ŋu. Nenema kee wòle be míadzra ɖo akpe akɔ kple nyaƒoɖeamenu sesẽwo esi nuɖoanyi vɔ̃ɖi sia le eƒe nuwuwu ɖom. Ameƒomea ƒe agbenɔnɔ le gbegblẽm ɖe edzi, eye ‘ame vɔ̃ɖiwo le vɔ̃ɖivɔ̃ɖim ɖe edzi wu.’ (Timoteo II, 3:13) Abe alesi ko ƒudzidelawo ɖoa to sea yame ƒe nɔnɔmewo ŋuti nyatakakawo edziedzii la, ele be míawɔ ɖe Mawu ƒe Nya si tso gbɔgbɔ me la me nyagblɔɖi nuxlɔ̃ameawo dzi.—Psalmo 19:8-12.\nNe míezã tamebubu ŋutete la, míewɔa sidzedze si kplɔa ame yia agbe mavɔ me la ŋudɔ. (Yohanes 17:3) Míate ŋu akpɔ kuxiwo ado ŋgɔ ahatso nya me le alesi míakpɔ wo gbɔe ŋu. Esia awɔe be míaɖoe kplikpaa be míatra tso Kristotɔwo ƒe agbenɔnɔ gbɔ o, eye míate ŋu aɖo “gɔmeɖoɖoanyi nyui hena ɣeyiɣi si gbɔna” to gbɔgbɔmetaɖodzinuwo ɖoɖo kple wo yometiti me.—Timoteo I, 6:19.\nNe míelé nunya si sɔ na agbenɔnɔ kple tamebubu ŋutete me ɖe asi la, mahiã be ‘míavɔ̃ na ŋɔdzinu siwo ƒona ɖi kpoyi’ la o. (Lododowo 3:21, 25, 26) Ke boŋ ŋugbe si Mawu do la afa akɔ na mí be: “Ekema nunya age ɖe wò dzi me, eye sidzedze avivi wò luʋɔ nu. Tamebubu akpɔ dziwò.”—Lododowo 2:10, 11.\n^ mm. 19 Ele be Kristotɔwo nadze agbagba awɔ ŋutifafa, le ɖekawɔwɔ me kple aɖaŋuɖoɖo si le Mateo 5:23, 24. Ne nuvɔ̃ gã aɖee le nyaa me la, woadze agbagba be yewoaɖe wo nɔvia, abe alesi wogblɔe ɖe Mateo 18:15-17 ene. Kpɔ October 15, 1999, ƒe Gbetakpɔxɔ, axa 17-22.\nDzeɖoɖo edziedzi tua srɔ̃ɖeɖe ɖo\nƉoe Ɖe Amewo Ɖoe Ɖe Amewo Aleke Tamebubu Ŋutete Ate Ŋu Akpɔ Tawòe?\nw02 8/15 axa 21-24\nXexe si me Nuteƒewɔwɔ Ŋuti Nukpɔsusu Totro Le\nAmekae Wòle Be Nàwɔ Nuteƒe Na?\nDzi Dzɔ Wo be Yewosrɔ̃ Nuxexlẽ!\n“Mena Kpɔɖeŋu Mi”\n‘Minɔ Yonyeme Ðaa’\nÀlé Wò Nuteƒewɔwɔ Me Ðe Asia?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 15, 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 15, 2002\nGBETAKPƆXƆ—TATA SI MÍESRƆ̃NA August 15, 2002


GBE BUBU Afrikaans Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Marathi Norwegian Polish Portuguese Punjabi Romanian Russian Sepedi Setswana Slovak Slovenian Spanish Swahili Swedish Tagalog Thai Ukrainian Vietnamese\nBILL nye ŋutsu dɔmenyotɔ, ŋutsu nyanu, kple ŋutsu sesẽ aɖe. Elɔ̃ eƒe ƒomea. Gake edze sigaret nono gɔme esi wònye ɖekakpui dzaa ko. Eva lé fu nuwɔnaa emegbe le agbeme ya. Gake esime sigaret dzudzɔ gakpɔtɔ nɔa dodom le eƒe nu kple ŋɔti me la, exlɔ̃a nu viawo vevie tsi tre ɖe atamanono ŋu, gblɔna be enye bometsinu ŋutɔ. Ɣeaɖewoɣi la, emiãna sigaret-go ɖeka ɖe eƒe alɔ sesẽawo me hetsɔ ƒua gbe ɖe xɔa me, hekaa atam be yemagano sigaret azɔ o. Gake medidina o, egadzea enono gɔme—gbã le adzame, eye emegbe le gaglãgbe.\nKansa wu Bill ƒe 15 enye si va yi, le vevesese vevie dzinu geɖe megbe. Ne ɖe menye atamanola o la, anye ne ɖewohĩ ele agbe egbea. Anye ne srɔ̃ŋutsu kpɔtɔ le srɔ̃a si; eye fofo kpɔtɔ le viawo si.\nGake togbɔ be Bill ƒe kua nye nublanuinya na eƒe ƒomea hã la, enye nudzɔdzɔ si bɔ. Xexeame ƒe Lãmesẽhabɔbɔ (WHO) ka nya ta be atamanono me dɔlélewo wua amesiwo ade miliɔn ene ƒe sia ƒe, alo ame ɖeka le sɛkɛnd enyi ɖesiaɖe me. Atamazazãe nye nusi naa dɔléle siwo nu woate ŋu axe mɔ ɖo hafi wu bubu ɖesiaɖe le xexeame katã. Ne nɔnɔmeawo ayi edzi abe alesi wòle fifia ene la, le ƒe 20 megbe la, atamanono ava nye nusi wua ame hedea dɔ ame ŋu wu ɖesiaɖe le xexeame, awu ame sɔgbɔ wu ne wotsɔ amesiwo AIDS, yɔmekpe, vidzidzi me kuxiwo, lɔrifɔkuwo, ameɖokuiwuwu, kple amewuwu, tsrɔ̃ katã ƒo ƒui.\nSigaret wua ame. Gake enolawo le afisiafi. WHO gblɔ be ne mede ɖeke o la, amesiwo ade biliɔn 1.1 ye noa atama le xexeame katã. Efia be woade ame tsitsi siwo le xexeame ƒe mama ɖe akpa etɔ̃ me ƒe ɖeka.\nEŋutinunyalawo bu akɔnta be togbɔ be wole nyawo tsɔm ɖe atamadɔwɔƒewo ŋu eye wole ga dɔlar miliɔn alafa geɖe xem na amewo hã la, ga mawo mede naneke o ne wotsɔe sɔ kple viɖe dɔlar biliɔn geɖe si wokpɔna. Le United States ɖeɖe la, wosusui be wowɔa sigaret biliɔn 1.5 le atamadɔwɔƒewo gbesiagbe. Le xexeame katã la, atamadɔwɔƒewo kple dziɖuɖudɔwɔƒe siwo wɔa sigaret dzraa sigaret 5,000,000,000,000 ƒe sia ƒe!\nNukatae ame geɖe yia edzi nɔa agbe si ate ŋu awu wo? Ne ènoa atama la, aleke nàwɔ adzudzɔ? Míaɖo biabia siawo ŋu le nyati siwo kplɔe ɖo me.\nƉoe Ɖe Amewo Ɖoe Ɖe Amewo Xexeme si Atamanono Zu Numame na\ng00 4/8 axa 13


1 Mose 18 | Biblia Le Internet Dzi | Xexe Yeye Gɔmeɖeɖe\nMawudɔla etɔ̃ va Abraham gbɔ (1-8)\nWodo viŋutsuvi ŋugbe na Sara; eko nu (9-15)\nAbraham ɖe kuku ɖe Sodom ta (16-33)\n18 Emegbe Yehowa+ ɖe eɖokui fiae esi wòbɔbɔ nɔ eƒe agbadɔ nu le Mamre+ ƒe ati gãwo te, le ŋdɔkutsu dzatsɛ. 2 Esi wòfɔ mo dzi la, ekpɔ ŋutsu etɔ̃ le tsitre ɖe adzɔge vie tso egbɔ.+ Esi wòkpɔ wo la, eƒu du tso agbadɔ la nu yi ɖakpe wo, eye wòbɔbɔ tsyɔ mo anyi. 3 Eye wògblɔ be: “Yehowa, ne ève nunye la, ekema meɖe kuku, mègato wò subɔla ŋu yi o. 4 Meɖe kuku, na woaku tsi vi aɖe vɛ ne woaklɔ afɔ na mi.+ Emegbe miaɖi ɖe eme vie le atia te. 5 Esi mieva to miaƒe subɔla gbɔ ta la, matsɔ abolo vi aɖe vɛ na mi miaɖu wòado ŋusẽ mi.* Emegbe miate ŋu ayi miaƒe mɔzɔzɔa dzi.” Ale wogblɔ be: “Enyo. Wɔ abe ale si nègblɔ ene.” 6 Eya ta Abraham wɔ kaba yi agbadɔ la me le Sara gbɔ gblɔ nɛ be: “Netsɔ! Ku wɔ memee seya etɔ̃, blui eye nàtsɔe amè aboloe.” 7 Emegbe Abraham ƒu du yi nyiwo dome, eye wòlé nyitsui nyui aɖe. Etsɔe na subɔvi la, eye wòwɔ kaba yi ɖatrɔ asi le eŋu. 8 Eye wòtsɔ notsi kpekẽ kple notsi tsrolo kpakple nyitsui si ŋu wòtrɔ asi le la ɖo wo kɔme. Ke etɔ ɖe wo gbɔ le atia te esi wonɔ nua ɖum.+ 9 Eye wobiae be: “Afi kae srɔ̃wò Sara le?”+ Eɖo eŋu be: “Ele agbadɔa me le afii.” 10 Eye wo dometɔ ɖeka gblɔ be: “Magatrɔ ava gbɔwò le ƒe si gbɔna ƒe ɣealewoɣi, eye kpɔ ɖa, viŋutsuvi anɔ srɔ̃wò Sara si.”+ Ke Sara le agbadɔ si le ŋutsua megbe la nu nɔ to ɖom. 11 Abraham kple Sara tsi xɔ ƒe geɖe.+ Sara tsi gbɔ vidzidzi ŋu.*+ 12 Eya ta Sara ko nu le dzi me gblɔ be: “Esi wɔna vɔ le ŋunye, eye nye aƒetɔ hã tsi ku amegã ɖe, ɖe magate ŋu akpɔ dzidzɔ sia nyateƒea?”+ 13 Eye Yehowa gblɔ na Abraham be: “Nu ka tae Sara ko nu gblɔ be, ‘Esi metsi alea ɖe, nyateƒe ŋutɔŋutɔ wònye be madzi via?’ 14 Ðe nane sesẽ na Yehowaa?+ Magatrɔ ava gbɔwò le ƒe si gbɔna ƒe ɣealewoɣi, eye viŋutsuvi anɔ Sara si.” 15 Ke Sara sẽ nu gblɔ be: “Nyemeko nu o lo!” elabena ele vɔvɔ̃m. Ke egblɔ be: “Ao! Èko nu.” 16 Esime ŋutsuawo tso le afi ma dze mɔ, eye wole Sodom+ kpɔm le abu me ɖaa la, Abraham zɔ kpli wo be yeaɖo wo ɖa. 17 Yehowa gblɔ be: “Ðe maɣla nu si wɔ ge mala la ɖe Abraham mahã?+ 18 Kpɔ ɖa, Abraham ava zu dukɔ gã sẽŋu aɖe, eye woayra anyigbadzidukɔwo katã to edzi.*+ 19 Elabena meva nya eya amea nyuie be ade se na viawo kple eƒemetɔ siwo ava ɖe eyome, be woayi edzi anɔ Yehowa ƒe mɔ dzi, ne woawɔ nu dzɔdzɔe kple nu si le eteƒe;+ ale be Yehowa nana nya si wògblɔ ku ɖe Abraham ŋu la nava eme.” 20 Eye Yehowa gblɔ be: “Konyifaɣli si le ɖiɖim ɖe Sodom kple Gomora ta la nu sẽ,+ eye woƒe nu vɔ̃ la kpe ŋutɔ.+ 21 Maɖi ayi be makpɔe ɖa be ɣli si le ɖiɖim le wo ta la le eme hã, eye ne mele nenema o la, ne manya.”+ 22 Azɔ ŋutsuawo dzo le afi ma heɖo ta Sodom; gake Yehowa+ tsi Abraham gbɔ. 23 Eye Abraham te ɖe eŋu gblɔ be: “Ðe nàtsrɔ̃ ame dzɔdzɔewo kpe ɖe ame vɔ̃ɖiwo ŋua?+ 24 Tsɔe be ame dzɔdzɔe blaatɔ̃ le dua me; ɖe nàtsrɔ̃ woa, eye màtsɔ ake teƒe sia le ame dzɔdzɔe blaatɔ̃ siwo le eme la ta oa? 25 Meka ɖe edzi be màwɔ nu ma, awu ame dzɔdzɔe kple ame vɔ̃ɖi siaa, ale be wòanɔ na ame dzɔdzɔe abe ale si wòanɔ na ame vɔ̃ɖi ene gbeɖe o!+ Màwɔ esia akpɔ o.+ Ðe anyigba blibo la ƒe Ʋɔnudrɔ̃la la mawɔ nu dzɔdzɔe oa?”+ 26 Eye Yehowa gblɔ be: “Ne makpɔ ame dzɔdzɔe blaatɔ̃ le Sodom dua me la, matsɔe ake teƒe blibo la le wo ta.” 27 Ke Abraham gblɔ be: “Meɖe kuku, togbɔ be anyi kple afi menye hã, meɖoe ɖokuinye dzi be maƒo nu kple Yehowa. 28 Tsɔe be ame atɔ̃ to le ame dzɔdzɔe blaatɔ̃a me. Ðe nàxa ɖe ame atɔ̃ la ta atsrɔ̃ dua?” Eɖo eŋu be: “Ne mekpɔ ame blaene vɔ atɔ̃ le eme la, nyematsrɔ̃e o.”+ 29 Ke egagblɔ nɛ be: “Tsɔe be wokpɔ ame blaene le eme.” Eɖo eŋu be: “Nyematsrɔ̃e o le ame blaene la ta.” 30 Ke eyi edzi be: “Yehowa, meɖe kuku mègabi dzi o,+ na magaƒo nu ake: Tsɔe be wokpɔ ame blaetɔ̃ ko le eme.” Eɖo eŋu be: “Ne makpɔ ame blaetɔ̃ le eme la, nyematsrɔ̃e o.” 31 Ke egayi edzi be: “Meɖe kuku, meɖoe ɖokuinye dzi be maƒo nu kple Yehowa: Tsɔe be wokpɔ ame blaeve ko le eme.” Eɖo eŋu be: “Nyematsrɔ̃e o le ame blaeve la ta.” 32 Mlɔeba egblɔ be: “Yehowa, meɖe kuku mègabi dzi o lo, na magaƒo nu zi ɖeka pɛ sia ko: Tsɔe be wokpɔ ame ewo pɛ ko le eme.” Eɖo eŋu be: “Nyematsrɔ̃e o le ame ewo la ta.” 33 Esi Yehowa ƒo nu kple Abraham vɔ la, edzo,+ eye Abraham trɔ yi enɔƒe.\n^ Egɔmeɖeɖe tẽe, “wòado ŋusẽ miaƒe dzi.”\n^ Egɔmeɖeɖe tẽe, “Sara dzudzɔ asiɖoɖo anyi.”\n^ Alo, “anyigbadziƒomeawo axɔ yayra.”


Wotsɔ Wo Ðokuiwo Na Faa—Nɔvinyɔnu Trewo\nGBE BUBU Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nNE ÈLÉ ŋku ɖe Ðasefo dzonɔamemetɔ siwo le subɔsubɔm le dukɔ siwo me gbeƒãɖela geɖe wu hiã le me ŋu la, àkpɔe be nɔvinyɔnu tre gbogbo aɖewo le wo dome. Wo dometɔ aɖewo le subɔsubɔm le duta ƒe geɖee nye esia. Nu kae kpe ɖe wo ŋu wotso nya me heʋu yi dukɔ bubu me ƒe geɖee nye esi va yi? Nu kawoe wosrɔ̃ le woƒe subɔsubɔdɔa me? Eye yayra kawoe wokpɔ? Míebia gbe nɔvinyɔnu kpɔnuteƒe siawo dometɔ aɖewo. Ne nɔvinyɔnu tre si le didim vevie be yeawɔ subɔsubɔdɔ si me dzidzeme geɖe le ye nènye la, míeka ɖe edzi be woƒe nyawo aɖe vi na wò. Eye kakaɖedzitɔe la, woaɖe vi na Mawu subɔla siwo katã asrɔ̃ woƒe kpɔɖeŋua hã.\nALE SI WOWƆ ÐU ÐIKEKE DZI\nÐe wòwɔna na wò be ŋutetea mele ye, si nye tre ŋu be yeayi aɖawɔ mɔɖeɖedɔa le dukɔ bubu me oa? Le gɔmedzedzea me la, Anita, si xɔ ƒe 75 fifia meka ɖe edzi tsã be yeate ŋu awɔe o. England ye wòtsi le. Edze mɔɖeɖedɔa gɔme esime wòxɔ ƒe 18. Egblɔ be: “Melɔ̃ nufiafia amewo tso Yehowa ŋu, gake nyemesusui kpɔ be mate ŋu aɖasubɔ le duta o. Nyemesrɔ̃ dutagbe aɖeke kpɔ o, eye meka ɖe edzi be nyemate ŋui hã o. Eya ta esi wokpem be maɖade Gilead Sukua la, gbɔgblɔ bu ɖem. Ewɔ nuku nam be wokpe nye ame si mele ɖeke me o la hã be mava de suku sia gbegbe. Gake megblɔ na ɖokuinye be, ‘Ne Yehowa kpɔe be mate ŋu awɔe la, ekema mate ŋui.’ Ƒe 50 ye nye esi va yi. Tso ɣemaɣi la, mele dutanyanyuigbɔgblɔdɔa wɔm le Japan va de asi na egbe.” Anita gagblɔ hã be: “Ɣeaɖewoɣi la, metsɔa dzidzɔ geɖe gblɔna na nɔvinyɔnu sɔhɛwo be, ‘Mitsɔ miaƒe akplowo ne miava kpɔ gome le agbemedɔ si me dzidzeme le wu la me kplim!’ Edzɔ dzi nam be magblɔ be wo dometɔ geɖe wɔe nenema.”\nNU SI NA DZI ÐO WO ƑO\nNɔvinyɔnu siwo ʋu yi ɖasubɔ le duta la dometɔ geɖe nɔ hehem ɖe megbe gbã. Aleke wowɔ dzi ɖo wo ƒo?\nMaureen, si xɔ ƒe 65 fifia gblɔ be: “Esi menye sɔhɛ nɔ tsitsim la, edzroam vevie be mawɔ nu si ana makpɔ dzidzeme le agbe me, nu si ana mɔnukpɔkpɔm be makpe ɖe ame bubuwo ŋu.” Esi wòxɔ ƒe 20 la, eʋu yi Quebec, Canada, afi si gbesiagbe mɔɖela geɖe wu hiã le. Maureen gblɔ be: “Ɣeyiɣi aɖe megbea, wokpem be maɖade Gilead Sukua, gake menɔ vɔvɔ̃m be madzo le xɔ̃nyewo gbɔ ayi tɔmanyaƒe nɔmanyaƒe. Gakpe ɖe eŋua, ete ɖe dzinye be magblẽ nɔnye, si nɔ be lém na tɔnye si mele lãmesẽ me o, la ɖeɖe ɖi. Mefaa avi zã sia zã henɔ koko ƒom na Yehowa le nye dzimaɖitsitsiawo ŋu. Esi meƒo nu kple dzinyelawo le nu siwo ta metsi dzi ɖo ŋu la, wode dzi ƒo nam be mawɔ ɖe amekpekpea dzi. Míaƒe hamea hã nɔ kpekpem ɖe dzinyelawo ŋu lɔlɔ̃tɔe. Esi mekpɔ ale si Yehowa nɔ be lém na mí la, mekpɔe dze sii be eƒe asi le nyaa me eye esia kpe ɖe ŋunye meka ɖe edzi be alé be nam le afi sia afi si mayi. Ɣemaɣi tututue mekpɔe be mele klalo be maʋu aɖasubɔ le duta!” Maureen dze dutanyanyuigblɔdɔa gɔme le ƒe 1979 me eye wòsubɔ le West Africa ƒe 30 kple edzivɔ. Egbea, Maureen gakpɔtɔ nye mɔɖela vevi le Canada esime wòle be lém na nɔa. Esi wòɖo ŋku ƒe siwo katã wòtsɔ subɔ le duta dzi la, egblɔ be: “Yehowa kpɔa egbɔ be nu si mehiã la sua asinye ɣesiaɣi, le ɣeyiɣi si mehiãe me.”\nWendy, si xɔ ƒe 65 fifia la dze mɔɖeɖedɔa gɔme le Australia esime wònye ƒewuivi. Egblɔ be: “Ŋu kpenam ŋutɔ eye esesẽna nam be maƒo nu na ame siwo nyemenya o. Gake mɔɖeɖedɔa kpe ɖe ŋunye metea ŋu va ƒoa nu na ame ɖe sia ɖe, si wɔe be dzi va le ƒonye geɖe wu. Ɣeyiɣi aɖe megbe la, megasesẽna nam be maƒo nu kple dzideƒo o. Mɔɖeɖedɔa kpe ɖe ŋunye be meva ɖoa ŋu ɖe Yehowa ŋu geɖe wu eye ema na meva kpɔe be mesu te be mayi aɖasubɔ le duta. Azɔ hã, nɔvinyɔnu aɖe si nye dutanyanyuigblɔla le Japan ƒe 30 kple edzivɔ la kpem be mava wɔ ɖeka kpli ye le Japan ne míawɔ gbeƒãɖeɖedɔa ɣleti etɔ̃. Dɔwɔwɔ kplii alea na wòdzrom be maʋu aɖasubɔ le duta.” Le ƒe 1986 me la, Wendy ʋu yi Vanuatu, si nye ƒukpo si le Australia ƒe ɣedzeƒe gome abe kilometa 1,770 ene la dzi.\nWendy gakpɔtɔ le Vanuatu hele subɔsubɔm le gbegɔmeɖedɔwɔƒe si mele alɔdzedɔwɔƒea o. Egblɔ be: “Nu si doa dzidzɔ nam wue nye ale si wole ƒuƒoƒowo kple hamewo ɖom le nuto saɖeagawo me la teƒe kpɔkpɔ. Mɔnukpɔkpɔ gã aɖee wònye nam be nye hã mewɔ akpa sue aɖe le Yehowa ƒe dɔa me le ƒukpo siawo dzi.”\nKumiko, si xɔ ƒe 65 fifia la nɔ gbesiagbe mɔɖeɖedɔa wɔm le Japan esime eƒe zɔhɛ mɔɖela do susua ɖa be yewoaʋu aɖasubɔ le Nepal. Kumiko gblɔ be: “Nye zɔhɛa nɔ egblɔm nam enuenu be míayi gake nyemenɔ lɔlɔ̃m o. Nu si menɔ vɔvɔ̃m na ye nye gbe bubu sɔsrɔ̃ kple agbenɔnɔ le afi si nɔnɔ memam o. Gakpɔkpɔ aʋu ayi duta hã nye kuxi bubu. Esi menɔ agbagba dzem be matso nya me le nya sia ŋu la, medze afɔku esime menɔ dzokeke dom, si wɔe be wosikam ɖe kɔdzi. Le kɔadzi la, menɔ ɖokuinye biam be: ‘Ame kae nya nu si agate ŋu adzɔ ɖe dzinye? Ate ŋu adzɔ be mava dze dɔ sesẽ aɖe si awɔe be nyemate ŋu awɔ mɔɖeɖedɔa le duta o. Ðe nyemate ŋu asubɔ le duta ƒe ɖeka teti oa?’ Meƒo koko na Yehowa vevie be wòakpe ɖe ŋunye mawɔ nu si sɔ.” Esi woɖe asi le Kumiko ŋu le kɔadzi la, eɖi tsa yi Nepal, eye emegbe woa kple eƒe zɔhɛ mɔɖelaa woʋu yi ɖasubɔ le Nepal.\nEsi Kumiko ɖo ŋku ale si wòsubɔ le Nepal ƒe ewo kloe dzi la, egblɔ be: “Ðeko wònɔ abe ɖe kuxi siwo menɔ vɔvɔ̃m na la do le mɔ me nam abe ale si Ƒudzĩa me ma le Israel-viwo ŋgɔ ene. Edzɔ dzi nam ŋutɔ be meyi ɖasubɔ le afi si gbeƒãɖela geɖe wu hiã le. Zi geɖe ne mele Biblia me gbedeasia gblɔm na ƒome aɖe le wo ƒeme la, aƒelika atɔ̃ alo ade va ƒoa ƒu nɔa to ɖom. Ðevi suewo gɔ̃ hã bianam bubutɔe be mana trakt yewo. Dzidzɔ sɔŋ wònye nam be meɖe gbeƒã le anyigbamama si me amewo ɖoa to le ŋutɔ la me.”\nALE SI WOWƆ NƆ TE ÐE KUXIWO NU\nMewɔ nuku o be nɔvinyɔnu tre dzinɔameƒotɔ siwo míebia gbee la do go kuxiwo hã. Aleke wokpɔ wo gbɔe?\nDiane, si tso Canada gblɔ be: “Le gɔmedzedzea me la, esesẽ nam be maʋu adzo le nye ƒometɔwo gbɔ.” Fifia, exɔ ƒe 62, eye ewɔ dutanyanyuigbɔgblɔdɔa le Ivory Coast (si nye Côte d’Ivoire fifia) ƒe 20 sɔŋ. Egblɔ be: “Medo gbe ɖa bia Yehowa be wòakpe ɖe ŋunye malɔ̃ ame siwo le nye anyigbamamaa me. Nɔviŋutsu Jack Redford si nye míaƒe nufialawo dometɔ ɖeka le Gilead sukua la gblɔ na mí be ne míeyi míaƒe anyigbamamaa me la, nɔnɔme siwo míado goe, vevietɔ ahedada kolikoli si teƒe míakpɔ la ate ŋu aɖe fu na mí alo awɔ nuku na mí gɔ̃ hã le gɔmedzedzea me. Ke hã, egblɔ be: ‘Migatsɔ susu ɖo amewo ƒe ahedada ŋu o. Miaƒe susu nenɔ ameawo boŋ ŋu, mikpɔ woƒe ŋkume. Mikpɔ ale si Biblia me nyateƒea sese wɔa dɔ ɖe wo dzii.’ Nu ma tututue mewɔ, eye yayra ka gbegbee nye esi mekpɔ! Ne mele Fiaɖuƒegbedeasi si faa akɔ na ame la gblɔm na amewo la, mekpɔnɛ le ŋku dzi na wo be dzi le wo dzɔm!” Nu bubu kae kpe ɖe Diane ŋu wòte ŋu trɔ ɖe nɔnɔmeawo ŋu hesubɔ le duta dzidzedzetɔe? Egblɔ be: “Mena ƒomedodo kplikplikpli nɔ nye kple nye Biblia nusrɔ̃viwo dome eye dzidzɔ gãe wònyena nam ne mekpɔe be wova zu Yehowa subɔla wɔnuteƒewo. Meva tsɔ nye anyigbamamaa abe mía de ene. Gbɔgbɔ me dadawo kple fofowo, nɔviŋutsuwo kple nɔvinyɔnuwo su asinye abe ale si tututu Yesu do ŋugbee ene.”—Marko 10:29, 30.\nAnne, si xɔ ƒe 46 fifia la le subɔsubɔm le Asia ƒe dukɔ aɖe si me woɖo asi míaƒe dɔa dzi le la me. Egblɔ be: “Mía kple nɔvinyɔnu siwo tso teƒe vovovowo eye woƒe amenyenye to vovo kura na tɔnye la míesubɔ ɖekae le anyigbamama vovovowo me ƒe geɖe. Vovototo mawo wɔnɛ be masɔmasɔwo ɖoa mía dome ɣeaɖewoɣi. Ne edzɔ alea la, medzea agbagba be manya nɔvinyɔnu siwo nye kpli wo míele aƒe me la nyuie wu ale be mase nu si tae wowɔa nu le mɔ aɖewo nu la gɔme. Nye ŋutɔ hã medzea agbagba be mawɔ nu ɖe wo ŋu lɔlɔ̃tɔe ahase nu gɔme na wo. Edzɔ dzi nam ŋutɔ be kutsetse nyuiwo do tso nye agbagbadzedzeawo me, si wɔe be míeva zu xɔlɔ̃ kplikplikpliwo eye esia kpe ɖe ŋunye mekpɔ dzidzedze le nye subɔsubɔdɔa me.”\nLe ƒe 1993 me la, woɖo Ute, si tso Germany eye wòxɔ ƒe 53 fifia la ɖe Madagascar be wòanye dutanyanyuigblɔla le afi ma. Egblɔ be: “Le gɔmedzedzea me la, nu siwo nye kuxi nam ye nye afi ma tɔwo ƒe gbe sɔsrɔ̃, nutoa me ƒe dzoxɔxɔ, asrã kple dɔ-kple-vi (alo vɔkluiwo). Gake nɔviawo kpe ɖe ŋunye ale gbegbe. Nɔvinyɔnu siwo le nutoa me, wo viwo kple nye Biblia nusrɔ̃viwo kpe ɖe ŋunye dzigbɔɖitɔe meɖu tu na gbea. Ne medze dɔ la, nye zɔhɛ dutanyanyuigblɔlaa léa be nam. Gake ƒo wo katã ta la, Yehowa kpe ɖe ŋunye. Medoa gbe ɖa edziedzi gblɔa nye dzimaɖitsitsiwo nɛ. Emegbe mekpɔa esinu dzigbɔɖitɔe, ɣeaɖewoɣi ŋkeke geɖe alo ɣleti geɖe. Yehowa kpɔ kuxi ɖe sia ɖe gbɔ nam.” Ute le subɔsubɔm le Madagascar ƒe 23 ye nye esia.\nWOKPƆ YAYRA GEÐE\nAbe ale si ko wòle le ame siwo subɔna le afi si gbeƒãɖela geɖe wu hiã le gome ene la, nɔvinyɔnu siwo subɔ le duta hã gblɔna be yewokpɔa yayra geɖe. Yayra siwo wokpɔna la dometɔ aɖewo ɖe?\nHeidi, si tso Germany si xɔ ƒe 73 fifia la le dutanyanyuigbɔgblɔdɔa wɔm le Ivory Coast (si nye Côte d’Ivoire fifia) tso keke ƒe 1968 me ke. Egblɔ be: “Nu si doa dzidzɔ nam wue nye be makpɔe be nye gbɔgbɔmeviwo ‘le zɔzɔm le nyateƒe la me.’ Ame siwo mesrɔ̃ Biblia kplii dometɔ aɖewo va zu mɔɖelawo kple hamemetsitsiwo fifia. Wo dometɔ geɖe yɔam be Dada alo Mama. Hamemetsitsiawo dometɔ ɖeka, srɔ̃a kple viawo buam woƒe ƒometɔe. Eya ta magblɔ be Yehowa na viŋutsu, lɔ̃xoyɔvi kpakple mamayɔvi etɔ̃m.”—3 Yoh. 4.\nKaren, si tso Canada eye wòxɔ ƒe 72 fifia la subɔ ƒe 20 sɔŋ le West Africa. Egblɔ be: “Dutanyanyuigbɔgblɔdɔa kpe ɖe ŋunye metu ɖokuitsɔtsɔsavɔ ƒe gbɔgbɔ, lɔlɔ̃ kple dzigbɔɖi ɖo. Azɔ hã, dɔwɔwɔ kple nɔvi siwo tso dukɔ vovovowo me kpe ɖe ŋunye mesrɔ̃ nu geɖe. Meva kpɔe be mɔ vovovowo li siwo dzi woato awɔ nuwoe. Eye yayra ka gbegbee nye esi wònye be xɔlɔ̃ nyuiwo va le asinye le xexea me godoo! Togbɔ be nuwo trɔ le míaƒe agbe me eye míaƒe dɔdeasiwo trɔ hã la, míegakpɔtɔ nye xɔlɔ̃wo.”\nMargaret, si tso England, si xɔ ƒe 79 fifia la wɔ dutanyanyuigbɔgblɔdɔa le Laos. Egblɔ be: “Subɔsubɔ le duta na nye ŋutɔ mekpɔ ale si Yehowa kplɔa dukɔ vovovo me tɔwo kple ame ƒomevi ɖe sia ɖe vaa eƒe habɔbɔa me. Esia do ŋusẽ nye xɔse ŋutɔ. Ena meka ɖe edzi bliboe be Yehowa le mɔ fiam eƒe habɔbɔa eye eƒe tameɖoɖowo ava eme.”\nNyateƒee, nɔvinyɔnu tre siwo le subɔsubɔm le duta la le akpa vevi aɖe wɔm le Kristotɔwo ƒe subɔsubɔdɔa me. Wodze na kafukafu geɖe. (Ʋɔn. 11:40) Gawu la, woƒe xexlẽme le dzidzim ɖe edzi. (Ps. 68:11) Ðe nàte ŋu atrɔ asi le wò ɖoɖowo ŋu ale be nàdze nɔvinyɔnu dzonɔamemetɔ siwo míebia gbee le nyati sia me ƒe afɔɖoƒewo yomea? Ne èwɔ esia la, ekema ‘àɖɔe kpɔ, eye àkpɔe be Yehowa nyo.’—Ps. 34:8.\nDzadzraɖo Ðe Subɔsubɔ Le Duta Ŋu\n“Ði tsa yi dukɔ si me gbeƒãɖela geɖe wu hiã le me be nàkpɔ ale si agbea le le afi ma. Ne ema manya wɔ na wò fifia o la, ekema yi ɖanɔ asi kpem ɖe gbe bubu dolawo ƒe ƒuƒoƒo aɖe si le miaƒe dukɔa me ŋu. Srɔ̃ woƒe gbea kple ale si wowɔa nui. Ƒo wo katã ta la, ɖo ŋu ɖe Yehowa ŋu. Nu geɖewo li siwo mebu tsã be nyemate ŋu awɔ gbeɖe o, gake le Yehowa ƒe kpekpeɖeŋu me la, mete ŋu wɔ wo dzidzedzetɔe.”—Karen\nMargaret, le ƒe 1968 me lɔƒo\n“Ðo dze kple dutanyanyuigblɔla kple mɔɖela kpɔnuteƒewo. Bu wò mɔzɔzɔa ŋuti kɔnta. Do gbe ɖa nàbia Mawu ƒe kpekpeɖeŋu. Eye nenɔ susu me na wò be mɔfiame ɖeka dzi koe nɔviwo zɔna ɖo le gbeƒãɖeɖedɔa me le xexea me godoo. Àte ŋu aka ɖe edzi be subɔsubɔ le duta ana nàkpɔ dzidzɔ geɖe.”—Margaret


Eye migamu aha, esi me nu baɖabaɖa wɔwɔ le la o; ke boŋ Gbɔgbɔ la nayɔ mi fũ,\n Ke ŋutilã ƒe dɔwɔwɔwo dze ƒã keŋ, esiwo nye: Matrewɔwɔ, ahasiwɔwɔ, makɔmakɔnyenye, hadzedze, trɔ̃subɔsubɔ, afakaka, kewɔwɔ, dzrewɔwɔ, ŋuʋaʋã, dɔmedzoedodowo, dzrehehewo, mamãwo, komamãwo, dɔmevevi, hlɔ̃dodowo, ahamumuwo, aglotutuwo kple esia tɔgbewo; nusiwo gblɔm mele ɖi na mi, abe alesi megblɔ ɖi na mi xoxo la ene, bena amesiwo wo ale nusiawo la, manyi mawufiaɖuƒe la ƒe dome o.\n1 Korintotɔwo 6:19-20\n Alo ɖe mienyae bena, miaƒe ŋutilã la Gbɔgbɔ kɔkɔe, si le nua me, si miexɔ tso Mawu gbɔ la ƒe xɔ wònye, eye míenye mia ɖokui to oa? Asi sesẽ miexɔ; eyata mitsɔ miaƒe ŋutilã kple miaƒe gbɔgbɔ, siwo nye Mawu to la, kafu Mawu!\nEyata azɔ la meŋlɔ na mi bena, miagade ha kple amea ɖe, si ne woyɔnɛ be nɔvi, wònye ahasiwɔla alo ŋubiãla alo trɔ̃subɔla alo busubɔla alo ahamula alo adzodala la o, migaɖu nu kple nenem me sia hã o.\nMegano tsi ɖeɖe o, ke boŋ no wein via ɖe le wò dɔgbo kple lãmegbegblẽ enuenu la ŋuti.\nFewuɖula enye wein, eye zidola enye aha muame, amesi wòmu la, madze nunya o.\nKe vɔvɔ̃nɔtɔwo kple dzimaxɔsetɔwo kple fewɔlawo kple hlɔ̃dolawo kple matrewɔlawo kple afakalawo kple trɔ̃subɔlawo kple aʋatsokalawo katã la woakpɔ wo tɔ gome le ta, si le bibim kple dzo kpakple dzokpe la me Esia enye ku evelia.\nEye wometrɔ tso woƒe hlɔ̃dodowo kple woƒe afakakawo kple woƒe ahasiwɔwɔwo kpakple woƒe fififiwo me o.\nKe nuwo katã ƒe nuwuwu ɖo vɔ. Eyaŋuti miɖu mia ɖokui dzi, eye minɔ mo xexi hena gbedodoɖa.\nDza wò dzi ŋu wu nuwo katã, elabena eya me agbe tsona.\neye akaɖi ƒe keklẽ megale keklẽ ge le mewò gbeɖegbeɖe akpɔ o; eye womegale ŋugbetɔ kple ŋugbetɔsrɔ̃ ƒe gbe se ge le mewò gbeɖegbeɖe akpɔ o: elabena wò asitsalawo nye anyigba dzi megãwo; elabena woble dukɔwo katã to wò afakaka me.\nwotsɔ aha tsitsi kple veve tɔtɔ ɖo nu nɛ; eye esi wòɖoe kpɔ la, egbe be, yemele eno ge o.\n1 Korintotɔwo 6:9-19\n Alo mienyae bena, ame madzɔmadzɔwo manyi mawufiaɖuƒe la ƒe dome oa? Migana woable mi o: Ahasiwɔla wo kple trɔ̃subɔlawo kple matrewɔlawo kple hadzelawo kple ŋutsu, siwo dɔna kple ŋutsuwo, kple fiafitɔwo kple ŋubiãlawo kple ahamulawo kple busubɔlawo kple adzodalawo la womanyi mawufiaɖuƒe la ƒe dome o. Eye nenem mia dome amea ɖewo nɔ tsã; ke wole tsi na mi, ke wona mia ŋuti kɔ, ke wotso afia na mi le Aƒetɔ Yesu ƒe ŋkɔ la kple mia Mawu ƒe Gbɔgbɔ la me. Woɖe nuwo katã ƒe mɔ nam, ke menye nuwo katãe nyona na ame o. Woɖe nuwo katã ƒe mɔ nam, ke menye nyee le nana ge nane nakpɔ ŋusẽ ɖe dzinye o. Nuɖuɖu li na ƒodo, eye ƒodo hã li na nuɖuɖu; gake Mawu aɖe esia kple ekeme siaa ɖa. Ke ŋutilã meli na ahasiwɔwɔ o, hafi Aƒetɔ la tɔe, eye Aƒetɔ la hã ŋutilã tɔe boŋ. Ke Mawu fɔ Aƒetɔ la ɖe tsitre, eye wòatsɔ eƒe ŋusẽ afɔ miawo hã ɖe tsitre. Alo ɖe mienyae bena, miaƒe ŋutilãwo la Kristo ƒe ŋutinuwo wonye o mahã? Aleke lawɔ matsɔ Kristo ƒe ŋutinuwo awɔ ahasiwɔla ƒe ŋutinuwo mahã? Gbeɖe! Alo ɖe mienyae bena, amesi tsɔ eɖokui lé ɖe ahasiwɔla ŋuti la, eya kplii enye ŋutilã ɖeka oa? Elabena wogblɔ bena: „Wo kpakple eve la woanye ŋutilã ɖeka.“ Ke amesi tsɔ eɖokui lé ɖe Aƒetɔ la ŋuti la, eya kplii enye gbɔgbɔ ɖeka. Misi le ahasiwɔwɔ nu! Nuvɔ̃ sia nuvɔ̃, si ame wɔna la, menye eƒe ŋutilã me wòle o, ke ahasiwɔla wɔa vɔ̃ ɖe ye ŋutɔ ƒe ŋutilã ŋuti. Alo ɖe mienyae bena, miaƒe ŋutilã la Gbɔgbɔ kɔkɔe, si le nua me, si miexɔ tso Mawu gbɔ la ƒe xɔ wònye, eye míenye mia ɖokui to oa?\n1 Tesalonikatɔwo 5:6-8\n Eyata azɔ migana míanɔ alɔ̃ dɔm abe ame bubuwo ene o, ke boŋ mina míanɔ ŋudzɔ, eye míanɔ mo xexi. Elabena amesiwo dɔa alɔ̃ la, zãe wodɔa alɔ̃, eye amesiwo mua aha la, zãe womua aha; ke mí amesiwo nye ŋkeke tɔwo la, mina mianɔ mo xexi, eye míado xɔse kple lɔlɔ̃ ƒe akɔtakpoxɔnu, eye míaɖɔ xaxa ƒe mɔkpɔkpɔ ƒe gakuku la.\n Amekae ɖea hũ? amekae sea veve? amekae xaa nu? amekae xɔa abi yakatsyɔ? ameka ƒe ŋku dzie wona dɔ̃? Amesiwo tsia wein te dedie la tɔe; amesiwo yina, be woade nu aha, si wotɔtɔ me akpɔ la tɔe. Megade ŋku de wein, alesi wòbiã kple alesi wòle dzo sim le kplu me kpakple alesi wominɛ wóli la o. Ke emegbe la eɖua ame abe da ene, eye wònyɔa aɖi abe ƒli ene. Wò ŋkuwo akpɔ nu tutɔwo, eye wò dzi anɔ nya baɖawo gblɔm. Anɔ abe amesi le atsiaƒu gɔme kple amesi le abalati la me ene. „Woƒom, ke mevem o; wotu kɔm, nyemesee o. Ɣekaɣi gɔ manyɔ, ne magaɖi eyome mɔ?“\n1 Tesalonikatɔwo 5:6\nEyata azɔ migana míanɔ alɔ̃ dɔm abe ame bubuwo ene o, ke boŋ mina míanɔ ŋudzɔ, eye míanɔ mo xexi.\n1 Korintotɔwo 6:10\nkple fiafitɔwo kple ŋubiãlawo kple ahamulawo kple busubɔlawo kple adzodalawo la womanyi mawufiaɖuƒe la ƒe dome o.\n Elabena ele na dzikpɔla bena, wòanye mokaka manɔŋutɔ, abe Mawu ƒe xɔnuvi ene; Wòaganye ɖokuiŋudzela o, wòaganye dɔmedzoetɔ o, wòaganye aha geɖe nola o, wòaganye ameƒola o, wòagaɖi viɖe ƒoɖi o; ke boŋ wòanye amedzrowɔla, nunyuilɔ̃la, ame ɖɔŋuɖo, dzɔdzɔetɔ, kɔkɔetɔ kple ɖokuidziɖula,\nƉo ŋu nusiawo na wo bena, woabɔbɔ wo ɖokui na dziɖulowo kple ŋusẽwo, eye woaɖo to wo, eye woasu te hena do nyui sia do nyui wɔwɔ:\nEya kple Mawue li le gɔmedzedzea me.\nKe mele egblɔm be: Miza le Gbɔgbɔ me, eye miele ŋutilã ƒe nudzodzro dzi wo ge o.\n Amesiame nabɔbɔ eɖokui na dziɖuɖu, siwo ŋusẽ li na. Elabena dziɖuɖua ɖeke meli o, negbe esi tso Mawu gbɔ ko; ke dziɖuɖu, siwo li la, Mawue ɖo wo anyi. Eyata amesi ke dzea aglã ɖe dziɖuɖu ŋuti la, etsia tre ɖe Mawu ƒe nuɖoanyi ŋuti; ke amesiwo dzea aglã la, woakpɔ woƒe ʋɔnudɔdrɔ̃.\n1 Korintotɔwo 6:9-10\n Alo mienyae bena, ame madzɔmadzɔwo manyi mawufiaɖuƒe la ƒe dome oa? Migana woable mi o: Ahasiwɔla wo kple trɔ̃subɔlawo kple matrewɔlawo kple hadzelawo kple ŋutsu, siwo dɔna kple ŋutsuwo, kple fiafitɔwo kple ŋubiãlawo kple ahamulawo kple busubɔlawo kple adzodalawo la womanyi mawufiaɖuƒe la ƒe dome o.\nesia ke ŋuti meɖoa ŋu ɖo bena, amesi dze do nyui wɔwɔ gɔme le mia me la, eya ke awu enu vaseɖe Yesu Kristo ƒe ŋkeke la dzi,\nKe mɔkpɔkpɔ ƒe Mawu la natsɔ dzidzɔ kple ŋutifafa katã aye mi taŋ le xɔxɔse me, bene miakpɔ mɔkpɔkpɔ sɔ gbɔ fũ le Gbɔgbɔ kɔkɔe ƒe ŋusẽ me.\nEyata miawo hã, esi ɖaseɖilawo ƒe alilikpo gã ŋutɔ ƒo xlã mí la, mina miaɖe nu kpekpe sia nu kpekpe kple nuvɔ̃, si ɖea to ɖe mi la ɖa, eye mina miatsɔ dzidodo anɔ dudimekeke, si woɖo na mí la dzi,


2 Fiawo 2 | Biblia Le Internet Dzi | Xexe Yeye Gɔmeɖeɖe\n2 Fiawo 2:1-25\nWokɔ Eliya to ahom me dzoe (1-18)\nElisa xɔ nyagblɔɖila Eliya ƒe awu (13, 14)\nElisa da gbe le Yeriko tsi la ŋu (19-22)\nSisiblisiwo wu ŋutsuviwo le Betel (23-25)\n2 Esime Yehowa le Eliya+ kɔ ge ato ahom+ me ayi dziƒo* la, Eliya kple Elisa+ dze mɔ tso Gilgal.+ 2 Eye Eliya gblɔ na Elisa be: “Meɖe kuku, nɔ afi sia, elabena Yehowa dɔm ɖe Betel.” Ke Elisa gblɔ be: “Zi ale si Yehowa le agbe, eye wò hã nèle* agbe la, nyemagblẽ wò ɖi o.” Ale woyi Betel.+ 3 Eye nyagblɔɖilawo ƒe vi* siwo le Betel la do va Elisa gbɔ hebiae be: “Ènya be Yehowa le wò aƒetɔ kple wò tatɔ la kɔ ge adzoe egbea?”+ Eɖo eŋu be: “Ɛ̃, menya. Mizi ɖoɖoe.” 4 Azɔ Eliya gblɔ nɛ be: “Elisa, meɖe kuku, nɔ afi sia, elabena Yehowa dɔm ɖe Yeriko.”+ Ke egblɔ be: “Zi ale si Yehowa le agbe, eye wò hã nèle* agbe la, nyemagblẽ wò ɖi o.” Ale woyi Yeriko. 5 Eye nyagblɔɖilawo ƒe vi siwo le Yeriko la te ɖe Elisa ŋu hebiae be: “Ènya be Yehowa le wò aƒetɔ kple wò tatɔ la kɔ ge adzoe egbea?” Eɖo eŋu be: “Ɛ̃, menya. Mizi ɖoɖoe.” 6 Azɔ Eliya gblɔ nɛ be: “Meɖe kuku, nɔ afi sia, elabena Yehowa dɔm ɖe Yordan nu.” Ke egblɔ be: “Zi ale si Yehowa le agbe, eye wò* hã nèle agbe la, nyemagblẽ wò ɖi o.” Ale wo ame eve la woyi. 7 Nyagblɔɖilawo ƒe vi blaatɔ̃ hã yi ɖatɔ ɖe adzɔge nɔ wo kpɔm esime wo ame evea wotɔ ɖe Yordan nu. 8 Eye Eliya ɖe nyagblɔɖila ƒe awu+ si wòdo la heŋlɔe tsɔ ƒo tsi la dzi, eye wòma ɖe akpa eve yi ɖusi kple mia me, ale be wo ame evea woto ƒuƒuiƒe tsoe.+ 9 Esi wonya tso tɔa vɔ ko la, Eliya gblɔ na Elisa be: “Bia nu si mawɔ na wò hafi woakɔm adzoe le gbɔwò.” Elisa ɖo eŋu be: “Meɖe kuku, na wò gbɔgbɔ+ ƒe gome evem.”+ 10 Eɖo eŋu be: “Èbia nu sesẽ. Ne èkpɔm wokɔm dzoe le gbɔwò la, ekema ava eme na wò nenema; ke ne mèkpɔm o la, ekema mava eme o.” 11 Esi wole dze ɖom le yiyim la, kpɔ ɖa, dzotasiaɖam kple dzosɔwoe+ nye esi va klã wo ame evea dome, eye Eliya to ahom la me yi dziƒo.*+ 12 Esi Elisa le ekpɔm la, edo ɣli be: “Fofonye, fofonye! Israel ƒe aʋatasiaɖam kple eƒe sɔdolawo!”+ Esi wòbu ɖee la, elé eya ŋutɔ ƒe awuwo hedze wo ɖe eve.+ 13 Emegbe etsɔ nyagblɔɖila Eliya ƒe awu+ si ge le eŋu la, eye wòtrɔ yi ɖatɔ ɖe Yordan nu. 14 Eye wòtsɔ Eliya ƒe awu si ge le eŋu la ƒo tsia dzi gblɔ be: “Afi kae Yehowa, Eliya ƒe Mawu la le?” Esi Elisa ƒo tsia dzi la, ema ɖe eve yi ɖusi kple mia me, eye wòtsoe.+ 15 Esi nyagblɔɖilawo ƒe vi siwo le Yeriko kpɔe le adzɔge ɖaa la, wogblɔ be: “Eliya ƒe gbɔgbɔ va Elisa dzi.”+ Eya ta wova kpee, eye wotsyɔ mo anyi ɖe eŋkume. 16 Eye wogblɔ nɛ be: “Kpɔ ɖa, ŋutsu kalẽtɔ blaatɔ̃ le wò subɔviwo gbɔ afii. Míeɖe kuku, na woayi aɖadi wò aƒetɔ la. Ðewohĩ Yehowa ƒe gbɔgbɔ* la kɔe yi ɖada ɖe toawo dometɔ aɖe dzi alo baliawo dometɔ aɖe me.”+ Ke egblɔ be: “Migadɔ wo ɖa o.” 17 Ke woƒoe ɖe enu va se ɖe esime wòtii, eye wògblɔ be: “Midɔ wo ɖa.” Ale wodɔ ŋutsu blaatɔ̃ ɖa; eye wodii ŋkeke etɔ̃ sɔŋ, ke womekpɔe o. 18 Wotrɔ gbɔ va egbɔ esime wònɔ Yeriko.+ Eye wògblɔ na wo be: “Nyemegblɔ na mi be, ‘Migayi o’ oa?” 19 Le ɣeyiɣi aɖe megbe la, dua me tɔwo gblɔ na Elisa be: “Kpɔ ɖa, du la le teƒe nyui,+ abe ale si nye aƒetɔ le ekpɔm ene; ke dua ƒe tsi menyo o, eye anyigba la tsi ko.”* 20 Eye wògblɔ be: “Miɖe dze kɔ ɖe agba yeye me vɛ nam.” Eye wotsɔe vɛ nɛ. 21 Eye wòdo yi afi si tsia dzɔ tso hetsɔ dze la kɔ ɖe eme+ gblɔ be: “Ale Yehowa gblɔe nye esi, ‘Meda gbe le tsi sia ŋu. Magana ame naku alo atsi ko* azɔ o.’” 22 Ale tsi la zu tsi nyui va se ɖe egbe sia, le Elisa ƒe nya si wògblɔ la nu. 23 Edze mɔ tso afi ma yina Betel. Esi wòle mɔa dzi la, ŋutsuvi sue aɖewo do tso dua me va nɔ alɔme ɖem le eŋu+ be: “Tabebetɔ, lia toa nàyi! Tabebetɔ, lia toa nàyi!” 24 Enyè kɔ kpɔ wo, eye wòƒo fi de wo le Yehowa ƒe ŋkɔ me. Eye sisiblisinɔ+ eve do tso ave me va vuvu ɖeviawo dometɔ blaene vɔ eve.+ 25 Eye wòdzo le afi ma yi Karmel To+ la dzi, emegbe etrɔ tso afi ma yi Samaria.\n^ Alo, “yame.”\n^ Alo “wò luʋɔ le.”\n^ Alo, “wò luʋɔ le.”\n^ Alo, “ya.”\n^ Agate ŋu afia, “ena fu le gegem le ame ƒo.”\n^ Agate ŋu afia, “ana fu nage le ame ƒo.”\n2 Fiawo 2


Subɔsubɔha Kae Nye Vavãtɔ? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Ecuador Tokunɔgbe Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Japanese Kachin Kalanga (Botswana) Kazakh Kazakh (Arabic) Kikaonde Kiluba Kinyarwanda Kirghiz Kirundi Korean Latvian Lingala Lithuanian Luxembourgian Macedonian Malagasy Malay Malayalam Maltese Mambwe-Lungu Mongolian Moore Myanmar Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Pennsylvania German Persian Polish Portuguese Portuguese (Portugal) Quichua (Chimborazo) Quichua (Imbabura) Romanian Russian Samoan Sepedi Serbian Serbian (Roman) Setswana Shona Silozi Sinhala Slovak Slovenian Somali Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tiv Tongan Tshiluba Tsonga Turkish Turkmen Twi Ukrainian Umbundu Uzbek Valencian Venda Vietnamese Xhosa Yoruba Zulu\nEsi Biblia nɔ kpɔɖeŋu wɔm ku ɖe ale si míawɔ ade vovototo subɔsubɔha vavã kple alakpasubɔsubɔhawo dome la, egblɔ be: “Woƒe kutsetsewoe miatsɔ adze si woe. Womegbea waintsetsewo le aŋɔkawo dzi alo gbowo le srẽwo dzi gbeɖe o ɖe?” (Mateo 7:16) Abe ale si ko nàte ŋu ade vovototo waintiwo kple aŋɔkawo dome ene la, nenema kee àte ŋu ade vovototo subɔsubɔ vavã kple alakpasubɔsubɔhawo dome to woƒe kutsetsewo alo nɔnɔme siwo woɖena fiana la dzi.\nSubɔsubɔha vavã fiaa nyateƒe si wotu ɖe Biblia dzi, ke menye amegbetɔwo ƒe xexemenunya o. (Yohanes 4:24; 17:17) Esia lɔ nyateƒe siwo ku ɖe luʋɔ kple agbe mavɔ nɔnɔ le paradiso me le anyigba dzi ƒe mɔkpɔkpɔa hã ɖe eme. (Psalmo 37:29; Yesaya 35:5, 6; Ezekiel 18:4) Subɔsubɔha vavã kloa nu le subɔsubɔhawo ƒe alakpanufiafiawo dzi dzinɔameƒotɔe.—Mateo 15:9; 23:27, 28.\nSubɔsubɔha vavã kpena ɖe amewo ŋu wodzea si Mawu, eye wòfiaa Mawu ƒe ŋkɔ Yehowa hã wo. (Psalmo 83:18; Yesaya 42:8; Yohanes 17:3, 6) Mefiaa amewo be Mawu nye amlimame masegɔmena aɖe si ɖe eɖokui ɖe aga tso amegbetɔwo gbɔ o, ke boŋ efiaa amewo be Mawu di be míanɔ ƒomedodo me kpli ye.—Yakobo 4:8.\nSubɔsubɔha vavã fiaa amewo be Yesu Kristo dzie Mawu ato ana ɖeɖe mí. (Dɔwɔwɔwo 4:10, 12) Eƒe hameviwo wɔna ɖe Yesu ƒe sededewo dzi eye wodzea agbagba be yewoasrɔ̃ Yesu ƒe kpɔɖeŋu.—Yohanes 13:15; 15:14.\nSubɔsubɔha vavã fiaa amewo be Mawu Fiaɖuƒea koe nye amegbetɔƒomea ƒe mɔkpɔkpɔ ɖeka kolia. Eƒe hameviwo ƒoa nu tso Fiaɖuƒe ma ŋu na amewo veviedodotɔe.—Mateo 10:7; 24:14.\nSubɔsubɔha vavã kpena ɖe amewo ŋu be woalɔ̃ wo haviwo tso dzi me faa. (Yohanes 13:35) Efiaa amewo be woade bubu ame sia ame ŋu eɖanye gbe ka kee wodona o, eye woaxɔ ame ƒomeviwo katã metsɔ le woƒe dekɔnu, ŋutigbalẽ, afi si wonyi wo le alo woƒe hehexɔxɔ me o. (Dɔwɔwɔwo 10:34, 35) Esi eƒe hameviwo lɔ̃ wo haviwo ta la, womekpɔa gome le aʋawɔwɔ me o.—Mika 4:3; 1 Yohanes 3:11, 12.\nWomexea fe na subɔsubɔha vavã me tɔwo ƒe ŋgɔxɔlawo o, eye womedaa bubuŋkɔ gãgãwo hã ɖe wo dzi o.—Mateo 23:8-12; 1 Petro 5:2, 3.\nSubɔsubɔha vavã medea nu dunyahehe me kura o. (Yohanes 17:16; 18:36) Ke hã, eƒe hameviwo dea bubu dukɔ si me wole ƒe dziɖuɖu ŋu le ɖekawɔwɔ me kple se si Biblia de be: “Mitsɔ nu siwo nye Kaisaro [si fia dziɖuɖumegãwo] tɔ la na Kaisaro, ke nu siwo nye Mawu tɔ la, na Mawu.”—Marko 12:17; Romatɔwo 13:1, 2.\nSubɔsubɔha vavã kpɔa ŋusẽ nyui ɖe eƒe hameviwo ƒe agbenɔnɔ ƒe akpa sia akpa dzi, ke menye kɔnu dzro aɖe koe wònye o. Eƒe hameviwo wɔna ɖe agbe nyui nɔnɔ ƒe se kɔkɔ siwo le Biblia me dzi le woƒe agbemenuwɔna ɖe sia ɖe me. (Efesotɔwo 5:3-5; 1 Yohanes 3:18) Ke hã ema menana wonyea nublanuitɔwo o, ke boŋ wokpɔa dzidzɔ le woƒe “Mawu dzidzɔtɔ la” subɔsubɔ me.—1 Timoteo 1:11.\nSubɔsubɔha vavã me tɔwo le ʋɛe ŋutɔ. (Mateo 7:13, 14) Womebua subɔsubɔha vavã me tɔwo ɖe naneke me o, woɖua fewu le wo ŋu, eye wotia wo yome le esi wowɔa Mawu ƒe lɔlɔ̃nu ta.—Mateo 5:10-12.\nMenye gbɔgblɔ be subɔsubɔha siae ‘dzɔ dzi nam’ ye nye nya o\nEnye afɔku gã aɖe be ame nanɔ te ɖe eƒe seselelãmewo ko dzi atia subɔsubɔha si me wòanɔ. Biblia gblɔe ɖi be ɣeyiɣi le vava ge esime amewo aƒo “nufialawo [mawunyafialawo] nu ƒu na wo ɖokuiwo.” (2 Timoteo 4:3) Gake Biblia de dzi ƒo na mí be míanɔ “subɔsubɔ si le dzadzɛ, si ŋu ɖiƒoƒo mele o, le mía Mawu si nye mía Fofo ŋkume” la me, nenye be ame akpa gãtɔ mekpɔa ŋudzedze ɖe eŋu o hã.—Yakobo 1:27; Yohanes 15:18, 19.\nNe èle subɔsubɔha aɖe me la, ke efia be ètsɔ wò agbe mavɔ kpɔkpɔ le etsɔme de subɔsubɔha ma si me.\nƉoe Ɖe Amewo Ɖoe Ɖe Amewo Aleke Mawɔ Ake Ðe Subɔsubɔha Vavã Ŋu?


Ghana Tsiɖɔɖɔ: Yehowa Ðasefowo Na Kpekpeɖeŋu Ame Siwo Ŋuti Tsiɖɔɖɔa Gblẽ Nu Le\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hungarian Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Serbian Serbian (Roman) Sinhala Slovak Slovenian Spanish Swahili Swedish Tagalog Turkish Twi Ukrainian Xhosa Yoruba\nOCTOBER (KELE) 20, 2015\nÐasefo Siwo Le Ghana Tso Kpla Na Kpekpeɖeŋu Esi Tsi Ðɔ Ðe Amewo\nACCRA, Ghana—Le August (Dasiamime) 2015 ƒe nuwuwu la, Yehowa Ðasefowo wu kpekpeɖeŋunana ame siwo ƒe nuwo tsi ɖe le Ghana ƒe fiadu Accra me la nu. Tsiɖɔɖɔ dziŋɔ aɖe gblẽ amewo ƒe nunɔamesiwo kple aƒewo dome eye ame 200 kple edzivɔ ƒe agbe tsi eme.\nNutoa me Ðasefowo le asi fiam afi si tsia va ɖo le woƒe haxɔsetɔ aɖe ƒe aƒe me.\nTogbɔ be Ðasefo aɖeke ƒe agbe metsi eme o hã la, tsiɖɔɖɔa na be wo dometɔ 250 aɖewo ʋu le woƒe aƒewo me. Le June (Masa) 4, 2015, si nye tsiɖɔɖɔa ƒe ŋufɔke dzi la, Yehowa Ðasefowo ƒe alɔdzedɔwɔƒe si le Ghana ɖo kpekpeɖeŋunakɔmiti aɖe anyi, eye kɔmitia biã ŋku ɖe kpekpeɖeŋu siwo ameawo hiã kpata la nana ŋu, wotsɔ kuntruwo, avɔwo kple tsi yi na ame siwo ŋu tsiɖɔɖɔa gblẽ nu le. Kɔmitia wɔ ɖoɖo hã wodzra aƒe siwo tsi ɖe la hã ɖo. Ðasefo siwo le Accra-nutoa me hã kpe asi ɖe dɔ sia ŋu, esi wona woƒe haxɔsetɔ siwo tsi ɖe la va tsi woƒe aƒewo me gbɔ.\nAƒetɔ Dossou Amevor (le miame ɖaa) si nye Kpekpeɖeŋunakɔmitia ƒe zimenɔla le beliwo mama dɔ si wode to me le Atiman Fiaɖuƒe Akpata me le Madina le Accra la dzi kpɔm.\nTsiɖɔɖɔa na mɔmemidzraƒe aɖe lé dzo le Adabraka eye pɔmpikawo dome gblẽ, si wɔe be nuto ma me tɔwo megakpɔ tsi azã o. Alɔdzedɔwɔƒea tsɔ tsigo gã aɖe va da ɖe Fiaɖuƒe Akpata (tadeaguƒe) si le Adabraka la me, ale be Ðasefoawo kple woƒe aƒelikawo nakpɔ tsi azã.\nLe Memleɖa, June (Masa) 6 dzi la, alɔdzedɔwɔƒea dɔ atikewɔlawo ƒe hatsotso eve ɖo ɖe teƒeawo, ɖɔkita atɔ̃ kple dɔnɔdzikpɔla eve siwo katã nye Ðasefowo kpɔ woƒe haxɔsetɔwo kple ame bubu siwo ŋu tsiɖɔɖɔa gblẽ nu le le nuto siwo woyɔna be Alajo kple Adabraka me la gbɔ. Wokpɔ lãmesẽnya vovovowo gbɔ, ɖewo nye asrã alo atikesi, akɔtadɔ eye ɖewo hã mitsinyenye. Alɔdzedɔwɔƒea ƒe teƒenɔlawo kple Ðasefo siwo le nutoa me hã yi ɖakpɔa woƒe haxɔsetɔwo ɖa eye wogblɔa Biblia me nyawo tsɔ dea dzi ƒo na wo hefaa akɔ na wo.\nWoɖe foto ɖɔkita atɔ̃ kple dɔnɔdzikpɔla eve siwo katã nye Ðasefowo la le Adabraka Fiaɖuƒe Akpata me, eye afi siae wokpɔ dɔnɔawo gbɔ le.\nAƒetɔ Nathaniel Gbedemah, si nye Yehowa Ðasefowo ƒe nyanuɖela le Ghana gblɔ be: “Nu siwo gbegbe dome Accra tsiɖɔɖɔa gblẽ kple ame siwo gbegbe ƒe agbe tsi eme la te ɖe mía dzi ŋutɔ. Abe ale si Yehowa Ðasefowo wɔe le nuto bubuwo me ene la, míele nu siwo katã míate ŋui la wɔm le seselelãme, ŋutilã me kple gbɔgbɔ me kpekpeɖeŋu nam ame siwo ŋuti tsiɖɔɖɔ sia gblẽ nu le.”


Romatɔwo 1 - Holy Bible [Ewe Bible 1913] - (Rom 1)\nPaulo, Yesu Kristo ƒe dɔla kple apostolo, si woyɔ, eye wotia hena Mawu ƒe nyanyuie,\nsi wòdo ŋugbe ɖi to eƒe nyagblɔɖilawo dzi le ŋɔŋlɔ kɔkɔewo me\nle Via, si wodzi le Dawid-ƒomeawo me le ŋutilã nu la ŋuti,\nsi woɖo Mawuvi kple ŋusẽ le kɔkɔenyenye ƒe Gbɔgbɔ la nu to tsitretsitsi tso ame kukuwo dome la me, amesi nye Yesu Kristo, mia Aƒetɔ,\namesi me miekpɔ amenuveve kple apostolonyenye le na xɔse ƒe toɖoɖo le dukɔwo katã dome le eƒe ŋkɔ ŋuti,\namesiwo dome miawo hã míenye Yesu Kristo ƒe ame yɔyɔwo le la,\nGbã la mele akpe dam na Mawunye to Yesu Kristo dzi le mi katã ta bena, wogblɔa miaƒe xɔsenya fiana le xexeme blibo la katã.\nElabena nye ɖaseɖilae nye Mawu, si mesubɔna le nye gbɔgbɔ me le Via ƒe nyanyuie la me, alesi nyemedzudzɔa ŋkuɖoɖo mia dzi o,\neye meɖea kuku le nye gbedodoɖawo me ɖaasi, abe ɖe wòadze edzi nam nyuie azɔ le Mawu ƒe lɔlɔ̃nu la nu bena, mava mia gbɔ gbaɖegbe mahĩ?\nElabena ele dzroyem vevie bena, makpɔ mi ɖa, bene matsɔ gbɔgbɔ me nunanaa ɖe ana mi, ne wòado ŋusẽ mi;\neya nye bene, woafa akɔ nam le mia dome le xɔse, si nye mia kple mia tɔ siaa la me.\nNɔviwo, nyemele didim be, miaganyae o bena, meɖo tame edziedzi be, mava mia gbɔ, ke woxe mɔ nam vaseɖe fifi, bene makpɔ kutsetse le mia dome hã, abe alesi mekpɔ le dukɔ bubuwo dome ene.\nHelatɔwo kple Barbaratɔwo, nunyalawo kple ame manyanuwo katã ƒe fenyila menye.\nAle le gonyeme la melɔ̃ bena, magblɔ nyanyuie la afia mi amesiwo le Roma hã.\nElabena woɖea Mawu ƒe dzɔdzɔenyenye ɖe go le eya me tso xɔse me yina xɔse me, abe alesi woŋlɔ ɖi ene bena: „Ame dzɔdzɔe la anɔ agbe atso xɔse me.“\nElabena woɖe Mawu ƒe dziku ɖe go tso dziƒo ɖe amegbetɔwo ƒe mawumavɔ̃mavɔ̃ kple madzɔmadzɔnyenye katã dzi, amesiwo xea mɔ na nyateƒe le madzɔmadzɔnyenye me.\nEyata esi woɖe nusi woate ŋu anya le Mawu ŋuti la, fia le wo me la; elabena Mawu ɖee fia wo.\nEsime wole edzi bena, nunyalawo yewonye la, wozu bometsilawo,\neye woɖɔ li Mawu magblẽmagblẽ la ƒe ŋutikɔkɔe la, bene wòaɖi ame gbegblẽ kple xeviwo kple lãfɔnewo kple nutatawo ƒe nɔnɔme.\nEyata le woƒe dziwo ƒe nudzodzrowo me la Mawu tsɔ wo de asi na makɔmakɔnyenye, bene woado ŋunyɔ woƒe ŋutilãwo le wo nɔewo dome;\namesiwo tso Mawu ƒe nyateƒe la ɖɔ li aʋatsokaka, eye wovɔ̃, eye wosubɔ nuwɔwɔ wu wɔla, si wokafuna yi ɖe mavɔmavɔ me! Amen.\nnenema ke woƒe ŋutsuwo hã gblẽ nyɔnuwo ƒe dzɔdzɔmekɔnu ɖi, eye wofiã le woƒe fiẽŋufiẽŋui me ɖe wo nɔewo ŋu, eye ŋutsu kple ŋutsu wɔ ŋukpenanuwo, eye wokpɔ woƒe vodada ŋuti fetu, si dze wo la, le wo ɖokui ŋu.\nEye alesi womebu eŋu bena, woalé Mawu ƒe sidzedze ɖe asi o la, nenema Mawu hã tsɔ wo de asi na tamebubu, si medze o, bene woawɔ nusiwo medze o;\nsakplisalawo, ameŋuzɔlawo, amesiwo léa Mawu ɖe lu me, vlodolawo, dadalawo, adegbe ƒuƒlu ƒolawo, amesiwo toa nu vɔ̃ɖi vɛ, amesiwo meɖoa to woƒe dzilawo o,\name masenugɔmewo, nubabladzidalawo, amesiwo melɔ̃a ame ƒe nya o, amesiwo gbea avuléle kple ame makpɔnublanuiwo;\namesiwo nya Mawu ƒe nuɖoanyi dzɔdzɔe la kɔte bena, amesiwo wɔa nusiawo la, wodze ku; eye womewɔa nusiawo ɖeɖeko o, hafi boŋ wokpɔa dzidzɔ le amesiwo wɔne la hã ŋuti.


Filemon 4 - Holy Bible [Ewe Bible (BEE)]\nEya ta esi eƒe dzudzɔmeyiyi ƒe ŋugbedodo gali ta la, mina míakpɔ nyuie be metsi mía dometɔ aɖeke ŋuti o.\nElabena wogblɔ nyanyui la na mí abe alesi ke wogblɔe na woawo hã ene. Gake nya si wose la, meɖe vi na wo o elabena ame siwo see la mexɔe se o.\nAzɔ, mí ame siwo xɔe se la ge ɖe dzudzɔ ma me abe ale si Mawu ŋutɔ gblɔe ene be, “Eya ta meka atam le nye dziku me be, womage ɖe nye dzudzɔƒe la me akpɔ o.” Ke hã la ewu eƒe dɔ la nu tso xexeame ƒe gɔmedzedzea me ke.\nElabena eƒo nu tso ŋkeke adrea gbe ŋu le teƒe aɖe gblɔ be, “Eye le ŋkeke adrelia dzi la Mawu dzudzɔ eɖokui tso eƒe dɔwɔnawo katã me.”\nLe nya sia ke me la egagblɔ be “Womage ɖe nye dzudzɔƒe la me gbeɖe o.”\nEdze ƒã be ame aɖewo age ɖe dzudzɔ ma me godoo, gake ame siwo wogblɔ nyanyui la na do ŋgɔ la mete ŋu geɖe eme o le woƒe tosesẽ ta.\nEya ta Mawu gaɖo ŋkeke bubu anyi si wòyɔ be “Egbe.” Ewɔ esia ɣeyiɣi geɖee megbe esi woƒo nu na David abe ale si míegblɔe va yi ene be, “Egbe ne miese eƒe gbe la, migasẽ miaƒe dziwo me o.”\nElabena nenye ɖe Yosua kplɔ wo yi dzudzɔ la mee la, anye ne Mawu magaƒo nu tso ŋkeke bubu aɖeke ŋu emegbe o.\nEkema dzudzɔ si woyɔna be Sabat dzudzɔ la li godoo na Mawu ƒe amewo.\nAme sia ame si ge ɖe Mawu ƒe dzudzɔ la, me la dzudzɔna tso eya ŋutɔ ƒe dɔwɔwɔwo me, abe ale si Mawu hã dzudzɔe ene.\nEya ta mina be míadze agbagba ɖe sia ɖe be míage ɖe dzudzɔ ma, me eye be ame aɖeke magatsi mɔta to tomaɖomaɖo me abe ŋgɔdoawo ene o.\nElabena Mawu ƒe nya la le agbe le dɔ wɔm. Eɖana wu hɛ nuevee ɖe sia ɖe, eƒona ɖe ame yina ɖe eme ke, hemaa luʋɔ kple gbɔgbɔ me, maa ƒunukpeƒewo kple ƒutomemiwo dome, eye wòdrɔ̃a ʋɔnu tamesusuwo kple dzimedidiwo.\nNaneke mele nuwɔwɔ blibo la me si le ɣaɣla ɖe Mawu o. Woklo nu le nu sia nu dzi eye wòle ƒeƒle le Mawu, ame si míava na akɔntae la ƒe ŋkume.\nEya ta esi Osɔfogã, Mawu Vi Yesu, le mía, si, ame si yi dziƒo ta la, mina míalé xɔse si me míeʋu la me ɖe asi sesĩe.\nElabena menye Osɔfogã si mate ŋu ase veve kpli mí le míaƒe gbɔdzɔgbɔdzɔwo me lae le mía si o, ke boŋ Osɔfogã si le mía si la, wotee kpɔ le mɔ sia mɔ nu abe míawo ke ene, ɖe koe nu vɔ̃ mele eya ŋu o.\nEya ta mi na míate va Mawu ƒe amenuveve fiazikpui la gbɔ kple dzideƒo, be wòakpɔ nublanui na mí eye wòave mía nu akpe ɖe mía ŋu le míaƒe xaxaɣiwo.


Ʋɔnudrɔ̃lawo 21 | Biblia Le Internet Dzi | Xexe Yeye Gɔmeɖeɖe\nWokpɔ Benyamin-toa ta (1-25)\n21 Azɔ Israel ŋutsuwo ka atam le Mizpa+ be: “Mía dometɔ aɖeke matsɔ vianyɔnu ana Benyamin ŋutsu wòaɖe o.”+ 2 Eya ta dukɔ la va Betel,+ eye wobɔbɔ nɔ afi ma le Mawu vavã la ŋkume va se ɖe fiẽ, eye wodo ɣli hefa avi sesĩe. 3 Eye wonɔ gbɔgblɔm be: “Oo Yehowa, Israel ƒe Mawu, nu ka ŋuti nu sia dzɔ le Israel? Nu ka tae to ɖeka bu egbea le Israel?” 4 Le ŋufɔke la, dukɔ la fɔ ŋdi kanya, eye woɖi vɔsamlekpui ɖe afi ma be woasa numevɔwo kple ŋutifafavɔwo.+ 5 Eye Israel-viwo gblɔ be: “Ame kae le Israel-toawo katã dome si meva kpe ta ɖe Yehowa ŋkume o?” elabena woka atam vevie be woawu ame sia ame si mava Yehowa gbɔ le Mizpa o la godoo. 6 Israel-viwo xa nu le nu si dzɔ ɖe wo nɔvi Benyamin viwo dzi la ta. Wogblɔ be: “To ɖeka tsrɔ̃ ɖa le Israel egbea. 7 Aleke míawɔ akpɔ nyɔnu na ame siwo susɔ la, elabe míeka atam le Yehowa ŋkume+ be míatsɔ mía vinyɔnu aɖeke ana wo woaɖe o?”+ 8 Wobia be: “Israel-toawo dometɔ kae meva Yehowa gbɔ le Mizpa o?”+ Eva eme be ame aɖeke metso Yabes-Gilead va asaɖa la me, afi si ha la le o. 9 Esi woxlẽ dukɔa la, wokpɔ be Yabes-Gileadtɔ aɖeke mele afi ma o! 10 Eya ta ha la dɔ ame akpe wuieve le aʋakalẽtɔ sesẽwo dome ɖe afi ma. Woɖe gbe na wo be: “Miheyi ɖawu Yabes-Gilead nɔlawo kple yi, nyɔnuwo kple ɖeviwo gɔ̃ hã.+ 11 Nu si miawɔe nye esi: Mitsrɔ̃ ŋutsu sia ŋutsu kple nyɔnu siwo katã dɔ ŋutsu gbɔ kpɔ la gbidigbidi.” 12 Ke wokpɔ nyɔnuvi alafa ene siwo nye ɖetugbui leaƒewo, siwo medɔ ŋutsu gbɔ kpɔ o la, le Yabes-Gileadtɔwo dome. Eye wokplɔ wo va asaɖa la me le Silo,+ le Kanaan-nyigba dzi. 13 Eye ha blibo la dɔ ame ɖo ɖe Benyamin vi siwo le Rimon-gakpea+ dzi, eye wodo ŋugbe na wo be yewoawɔ ŋutifafa kpli wo. 14 Eya ta Benyamin viwo trɔ gbɔ ɣemaɣi. Eye wotsɔ nyɔnu siwo woxɔ ɖe agbe le Yabes-Gilead+ nyɔnuwo dome la na wo, ke womede wo nu o. 15 Eye dukɔ la xa nu le nu si dzɔ ɖe Benyamin+ dzi la ta, elabena Yehowa de mama Israel-toawo dome. 16 Eye ha la ƒe ametsitsiwo gblɔ be: “Aleke míawɔ akpɔ nyɔnu na ŋutsu siwo susɔ la esi wotsrɔ̃ nyɔnuwo katã le Benyamin?” 17 Woɖo eŋu be: “Ele be domenyinu nasu Benyamin ƒe agbetsilawo si, ne to ɖeka nu nagayi le Israel dome o. 18 Gake míate ŋu atsɔ mía vinyɔnuwo ana wo o, elabena Israel-viwo ka atam be: ‘Aɖi ame si ana nyɔnu Benyamin la ŋu.’”+ 19 Eye wogblɔ be: “Kpɔ ɖa! Woɖua Yehowa ƒe ŋkekenyui ƒe sia ƒe le Silo,+ le Betel ƒe dziehe, le mɔ gã si tso Betel yi Sekem la ƒe ɣedzeƒe, le Lebona ƒe anyiehe.” 20 Eya ta wogblɔ na Benyamin viwo be: “Miyi ɖade xa ɖe waingbleawo me. 21 Ne miekpɔ Silo ɖetugbuiwo* do va be yewoado to aɖu ɣe la, ekema miawo hã miado tso waingbleawo me ava, eye mia dometɔ ɖe sia ɖe nalé Silo ɖetugbui ɖeka wòazu srɔ̃a, eye miatrɔ ayi Benyamin-nyigba dzi. 22 Ne wo fofowo alo wo nɔviŋutsuwo he nya ɖe mía ŋu la, ekema míawo hã míagblɔ na wo be: ‘Mive mía nu le wo ta, elabena míekpɔ nyɔnu lé le aʋa na ŋutsuawo dometɔ ɖe sia ɖe wòzu srɔ̃a o,+ eye miate ŋu atsɔ nyɔnu na wo woaɖe evɔ miaɖi fɔ o.’”+ 23 Ale Benyamin viwo wɔe nenema pɛpɛpɛ, eye wo dometɔ ɖe sia ɖe lé nyɔnu ɖeka le nyɔnu siwo le ɣe ɖum la dome dzoe wòzu srɔ̃a. Emegbe wogbugbɔ yi woƒe anyigba si dome wonyi la dzi, eye wogbugbɔ duawo tso+ henɔ wo me. 24 Israel-viwo kaka le afi ma ɣemaɣi, eye ame sia ame yi to si me wòtso kple eƒe ƒome gbɔ, wo dometɔ ɖe sia ɖe dzo le afi ma yi anyigba si dome wònyi la dzi. 25 Ɣemaɣi la, fia aɖeke menɔ Israel o.+ Ame sia ame wɔa nu si sɔ le eya ŋutɔ ŋkume.*\n^ Egɔmeɖeɖe tẽe, “vinyɔnuwo.”